
### ALKUSANAT

Omistan tämän kirjan Ludmila Iljinitshna
Tolstajalle

Alkusanat

Kun olin pieni, -- kauan, kauan sitten, -- luin
erään kirjan, sen nimi oli »Pinocchio -- eli
puunuken seikkailut« (puunukke on italian
kielellä buratino).

Kerroin usein tovereilleni, tytöille ja pojille,
Buratinon hauskoista seikkailuista. Mutta kun
kirja kävisi, kerroin joka kerta erilailla,
keksin sellaisiakin seikkailuja, joita kirjassa
ei lainkaan ollut.

Nyt, monen, monen vuoden kuluttua, muistui
mieleeni vanha Buratino ystäväni ja päätin
kertoa teille, tytöt ja pojat, tämän puisen
pikku ihmisen eriskummallisen tarinan.

*ALEKSEI TOLSTOI*

[Kuva](Kuva "Kuva")

### Puuseppä Giuseppe Sattuu Saamaan Käsiinsä, Halon, Joka Puhuu Ihmisäänellä

Kauan, kauan sitten pienessä kaupungissa
Välimeren rannalla asui vanha puuseppä Giuseppe,
liikanimeltään Sininenä.

Kerran hänen käsiinsä sattui halko, aivan
tavallinen halko, jolla talviseen aikaan
lämmitetään liettä.

-- Eipä ole huonompikaan kapine, -- tuumi
Giuseppe itsekseen, -- siitä voi tehdä jotain,
vaikkapa pöydänjalan...

Giuseppe pani nenälleen silmälasit, joiden
sangat oli sidottu narulla, -- lasit olivat myös
vanhat, -- pyöritteli halkoa käsissään ja ryhtyi
veistämään sitä pikku kirveellä.

[Giuseppe pudotti höylän, perääntyi ja istua
mätkähti suoraan lattialle.](Kuva "Kuva")

Mutta kun hän alkoi veistää, kuului jonkun
tavattoman vieno ääni piipittävän:

-- Oi-oi, varovammin, olkaa hyvä!

Giuseppe siirsi lasit nenännipukkaan ja ryhtyi
tarkastamaan työhuonettaan -- siellä ei ollut
ketään...

Hän kurkisti höyläpenkin alle, -- sielläkään ei
ollut ketään.

Hän katsahti höylänlastukoriin, -- sielläkään ei
ollut ketään.

Hän työnsi päänsä ovesta ulos, -- kadulla ei
ollut ketään...

»Olisikohan minusta vain tuntunut siltä? --
mietti Giuseppe. -- Kukahan se olisi voinut
piipittää?«

Hän tarttui uudestaan kirveeseensä ja tuskin
ehti iskeä halkoon, kun taas...

-- Oi, sattuu, johan sanoin! -- uikutti tuo
vieno ääni.

Nyt Giuseppe säikähti pahasti, hänen
silmälasinsakin hikosivat... Hän tutki tarkoin
huoneen joka sopen, tunkeutuipa lieteenkin ja
katseli kauan pää kenossa savutorveen.

-- Ei ole ketään...

»Mutta jospa minä olen juonut jotain sopimatonta
ja korvissani soi?« -- ajatteli Giuseppe
itsekseen...

Ei, tänään hän ei ollut juonut mitään
sopimatonta... Rauhoituttuaan vähän Giuseppe
otti höylän, kopautti vasaralla sen takapäähän,
jotta terä olisi sopivasti näkyvissä -- ei liian
paljon eikä liian vähän -- pani halon
höyläpenkille ja kun suhautti höylällään
lastukiehkuran. niin...

-- Oi, oi, oi, oi, kuulkaa, mitä te
nipistelette? -- piipitti vieno ääni
epätoivoisesti...

Giuseppe pudotti höylän, perääntyi ja istua
mätkähti suoraan lattialle: hän arvasi, että
vieno ääni kuului halosta.

### Giuseppe Lahjoittaa, Puhuvan Halon Ystävälleen Carlolle

Juuri silloin poikkesi puusepän luo hänen vanha
ystävänsä posetiivinsoittaja nimeltään Carlo.

Ennen muinoin Carlo oli kulkenut kaupungista
kaupunkiin päässään leveälierinen hattu,
kantanut mainiota posetiivia ja laulaen ja
soittaen ansainnut leipänsä.

Nyt Carlo oli jo vanha ja raihnainen, ja hänen
posetiivinsa oli aikoja särkynyt.

-- Päivää, Giuseppe, -- tervehti hän tullessaan
verstaaseen. -- Miksi sinä lattialla istut?

-- Minä, näetkös, hukkasin pienen ruuvin...
Olkoon! -- vastasi Giuseppe ja vilkaisi
syrjäsilmällä halkoon. -- No, entä kuinka sinä
voit, vanhus?

-- Huonosti, -- vastasi Carlo. -- Mietin vain
yhtä ja samaa -- millä voisin ansaita leipäni...
Auttaisit edes sinä, neuvoisit vaikka...

-- Mikä sen yksinkertaisempaa on, -- vastasi
Giuseppe iloisesti ja tuumi itsekseen: »Nyt
pääsenkin eroon tuosta kirotusta halosta«. --
Mikä sen helpompaa on: näetkös, tuossa
höyläpenkillä on erinomainen halko, otapa sinä,
Carlo, tuo halko ja vie se kotiisi...

-- Eh-he-he, -- Carlo vastasi alakuloisesti, --
entä edelleen? Vien halon kotiini, mutta minulla
kun ei ole edes liettä komerossani...

-- Puhun tosissani, Carlo... Ota puukko, vuole
tuosta halosta nukke, opeta se puhumaan
kaikenlaisia hullunkurisia sanoja, laulamaan ja
tanssimaan ja kuljeta pitkin pihoja. Ansaitset
sillä leipäpalan ja lasin viiniä.

Tällä hetkellä höyläpenkiltä, missä halko oli,
piipitti iloinen ääni:

-- Bravo, mainiosti keksitty, Sininenä!

Giuseppe rupesi taas vapisemaan pelosta, mutta
Carlo vilkuili vain kummissaan ympärilleen,
etsien mistä ääni kuului.

-- No, kiitoksia, Giuseppe, että neuvoit.
Annahan tänne halkosi, taidanpa ottaa sen.

Silloin Giuseppe sieppasi halon ja työnsi sen
nopeasti ystävälleen. Liekö hän työntänyt
kömpelösti tai halko hypähti itse, mutta se
kolautti Carloa päähän.

-- Ah, vai sellaisia sinun lahjasi
ovatkin!huudahti Carlo loukkaantuneena.

[-- Päivää, Giuseppe, -- tervehti hän tullessaan
verstaaseen.](Kuva "Kuva")

-- Suo anteeksi, ystäväni, en minä sinua
kolauttanut.

-- Minä siis itse kolautin itseäni päähän,
niinkö?

-- Ei, ystäväni, se oli varmaankin halko, joka
kolautti.

-- Valehtelet, sinä se olit...

-- En, en minä...

-- Olen minä sen tiennyt, että sinä, Sininenä,
olet juoppo, -- sanoi Carlo, -- mutta sinähän
olet vielä valehtelijakin.

-- Vai sinä tässä sättimään! -- Giuseppe
huudahti. -- Tulepas lähemmäs!..

-- Tule itse lähemmäs, tarraan sinua nenästä!..

Vanhukset suuttuivat ja karkasivat toistensa
kimppuun. Carlo tarrasi Giuseppea sinisestä
nenästä. Giuseppe kahmaisi Carloa korvien luona
kasvavista harmaista haivenista.

Tämän jälkeen he alkoivat mukiloida toinen
toisensa kylkiluita.

Tällöin kimakka ohut ääni piipitti ja yllytti
höyläpenkiltä:

[Carlo pani halon kainaloonsa ja lähti
kotiin.](Kuva "Kuva")

-- Anna, anna hyvin!

Lopulta vanhukset väsyivät ja hengästyivät.
Giuseppe sanoi:

-- Eiköhän sovittaisi...

Carlo vastasi:

-- Mikäs siinä, sovitaan vain...

Ukot suutelivat. Carlo pani halon kainaloonsa ja
lähti kotiin.

### Carlo Tekee Puunuken Ja Antaa Sille Nimeksi Buratino

Carlo asui portaiden alla olevassa komerossa,
missä hänellä ei ollut mitään muuta kuin kaunis
liesi oven vastaisella seinällä.

Mutta kaunis liesi, tuli liedessä ja tulella
kiehuva kattila eivät olleet oikeita -- ne oli
maalattu vanhalle palttinanpalaselle.

Carlo meni komeroonsa, istuutui jalattoman
pöydän luona seisovalle ainoalle jakkaralleen ja
pyöriteltyään halkoa puolelta toiselle alkoi
vuolla puukolla siitä nukkea.

»Minkähän nimen sille antaisin? -- mietiskeli
Carlo. -- Panenpa sen nimeksi Buratino. Tuo nimi
tuottaa minulle onnea. Tunsin erään perheen,
jossa kaikkien nimi oli Buratino: isä oli
Buratino, äiti Buratino, lapset olivat myöskin
Buratinoja... Kaikki he elivät hauskasti ja
huolettomasti...«

Ensi työkseen hän vuoli halkoon hiukset, sitten
otsan, sitten silmät...

Yhtäkkiä silmät aukesivat itsestään ja alkoivat
tuijottaa häneen...

Carlo ei näyttänyt säikähtymistään, kysyi vain
lempeästi:

-- Pienet puusilmät, miksi te niin kummallisesti
katselette minua?

[Yhtäkkiä nenä alkoi itsestään venyä,
kasvaa...](Kuva "Kuva")

Mutta nukke oli vaiti -- varmaankin sen vuoksi,
ettei sillä vielä ollut suuta. Carlo veisti
posket, sitten vuoli nenän, aivan tavallisen
nenän...

Yhtäkkiä nenä alkoi itsestään venyä, kasvaa ja
siitä tuli niin pitkä ja terävä nenä, että Carlo
ihan ähkäisi:

-- Ei ole hyvä, se on liian pitkä...

Ja aikoi vuolla lyhemmäksi nenänpään. Siitä ei
tullut mitään.

Nenä kiemurteli, vääntelehti ja jäi sellaiseksi
kuin oli -- pitkän pitkäksi, uteliaaksi,
teräväksi nenäksi

Carlo kävi käsiksi suuhun. Mutta tuskin hän oli
ehtinyt veistää huulet, kun suu aukesi heti:

-- Hih-hi-hi, hah-ha-ha!

Ja siitä työntyi ilkkuen kapea punainen kieli.

Carlo ei enää kiinnittänyt huomiota noihin
kujeisiin, jatkoi vain vuolemistaan, veistämistä
ja kaivertamista. Teki nukelle leuan, kaulan,
olkapäät. vartalon, kädet...

Mutta heti, kun Carlo oli saanut vuoltua
Viimeisen pikku sormen, alkoi Buratino hakata
pienillä nyrkeillään Carloa kaljuun päälakeen,
nipistellä ja kutitella.

-- Kuulepas, -- sanoi Carlo ankarasti, -- minä
en ole vielä lopettanut sinun tekemistäsikään,
mutta sinä rupeat jo telmimään... Miten edelleen
käy? Mitä?..

Ja hän katsoi Buratinoon tuimasti. Buratino
katsoi Carlo pappaan pyöreillä hiirensilmillään.

[Buratino horjui ja huojui ohuilla jaloillaan,
otti askeleen, toisen...](Kuva "Kuva")

Carlo teki hänelle päreistä pitkät jalat,
laittoi niihin isot jalkaterät. Lopetettuaan
työnsä siihen hän pani pienen puupojan lattialle
opettaakseen sitä kävelemään.

Buratino horjui ja huojui ohuilla jaloillaan,
otti askeleen, toisen, sitten koppis, koppis --
suoraan ovelle, kynnyksen yli ja kadulle.

Carlo lähti huolestuneena hänen peräänsä.

-- Hei, vekkuli, palaapa takaisin!..

Mitä vielä! Buratino juosta pyyhälsi katua
pitkin kuin jänis, hänen puiset jalkapohjansa
vain kopisivat kiviin: kop-kop, kop-kop...

-- Ottakaa kiinni! -- Carlo huusi.

Ohikulkijat nauroivat osoittaen sormin kadulla
juoksevaa Buratinoa. Kadunristeyksessä seisoi
kookas poliisi, jolla oli kierretyt viikset ja
päässä kolmikulmahattu.

Kun poliisi näki pienen juoksevan puuihmisen,
hän haaristi jalkansa leveälle sulkien niillä
koko kadun. Buratino aikoi livahtaa poliisin
jalkojen välistä, mutta tämä kaappasi Buratinoa
nenästä ja piteli siitä, kunnes Carlo pappa
ennätti paikalle...

-- Odotapa sinä, kyllä saat minulta vielä aika
löylytyksen, -- virkkoi Carlo puhisten ja aikoi
työntää Buratinon takkinsa taskuun...

Buratinon ei lainkaan tehnyt mieli näin hauskana
päivänä kaiken väen nähden törröttää takin
taskusta jalat pystyssä, -- hän pyörähti sieltä
taitavasti ulos, pudottautui mäiskähtäen kadulle
ja tekeytyi kuolleeksi...

-- Ai-jai-jai, -- sanoi poliisi, -- asiat
näyttävät olevan huonosti!

Ohikulkijoita alkoi kerääntyä paikalle.
Buratinoa katsellessaan he pyörittivät päätään.

-- Pikku raukka, -- puhelivat he, -- varmaankin
nälästä...

-- Carlo on pieksänyt hänet kuoliaaksi, --
sanoivat toiset, -- tuo vanha posetiivinsoittaja
vain tekeytyy hyväntahtoiseksi, mutta hän on
paha, ilkeä mies...

Tämän kaiken kuultuaan viiksiniekka poliisi
tarttui Carlo parkaa kauluksesta ja raahasi
hänet poliisiosastoon.

Carlo kulki laahustaen ja valitti äänekkäästi:

-- Voi, voi, tein tuon puupojan omaksi
onnettomuudekseni!

Kun katu tyhjeni, Buratino nosti nenäänsä,
katsoi ympärilleen ja juoksi hyppien kotiin...

### Puhuva, Sirkka Antaa Buratinolle Viisaan Neuvon

Buratino juoksi portaiden alla sijaitsevaan
komeroon ja kaatua mötkähti lattialle tuolin
jalan viereen.

-- Mitähän vielä keksisin?

Ei pidä unohtaa, että Buratinon syntymisestä oli
kulumassa vasta ensimmäinen päivä. Hänen
ajatuksensa olivat pienen pieniä, lyhyen
lyhyitä, turhan turhia.

Samassa kuului:

-- Sirr-sirr, sirr-sirr, sirr-sirr.

Buratino käänteli päätään tarkastellen komeroa..

-- Hei, kuka täällä on?

-- Minä täällä olen, -- sirr-sir...

Buratino huomasi olion, joka oli vähän torakan
näköinen, mutta sillä oli samanlainen pää kuin
heinäsirkalla. Se istui seinällä lieden
yläpuolella ja siritti hiljakseen, -- sirr-sir,
-- katseli värikkäinä välkähtelevillä
lasinkiiltävillä mulkosilmillään ja liikutteli
viiksiään.

-- Hei, kuka sinä olet?

[-- Voi sinä, satavuotias kovakuoriaistorakka!
-- huudahti Buratino.](Kuva "Kuva")

-- Minä olen Puhuva Sirkka, -- vastasi olio, --
olen asunut tässä huoneessa yli sata vuotta.

-- Täällä olen minä isäntä, mene tiehesi täältä.

-- Hyvä on, menen pois, vaikka minun onkin ikävä
jättää huone, jossa olen asunut sata vuotta, --
vastasi Puhuva Sirkka, -- mutta kuuntele
hyödyllistä neuvoani ennenkuin lähden.

-- En minä tarvits-s-se vanhan sirkan neuvoja...

-- Voi, Buratino, Buratino, -- virkkoi sirkka,
-- jätä kujeilut pois, tottele Carloa äläkä
suotta karkaile kotoa, ja ala huomenna käydä
koulua. Siinä on neuvoni. Muussa tapauksessa
sinua odottavat kauheat vaarat ja hirveät
seikkailut. En antaisi elämästäsi edes kuollutta
kuivaa kärpästä.

-- Miks-s-si? -- kysyi Buratino.

-- Näet itse -- miks-s-si, -- vastasi Puhuva
Sirkka.

-- Voi sinä, satavuotias kovakuoriaistorakka! --
huudahti Buratino. -- Eniten maailmassa pidän
hirveistä seikkailuista. Huomenna kohta aamun
sarastaessa karkaan kotoa -- kiipeilemään
aidoille, särkemään linnunpesiä, kiusaamaan
poikia, vetämään koiria ja kissoja hännästä...
Osaan keksiä vielä kummempaakin...

-- Säälin sinua, säälin, Buratino, saat
vuodattaa katkeria kyyneliä.

-- Miks-s-si? -- kysyi Buratino taas.

-- Siksi, että sinulla on tyhmä puinen pää.

Silloin Buratino hypähti jakkaralle, jakkaralta
pöydälle, sieppasi vasaran ja sinkautti sen
Puhuvan Sirkan päähän.

Vanha viisas sirkka huoahti raskaasti,
liikutteli viiksiään ja ryömi lieden taakse, --
ainiaaksi pois tästä huoneesta.

### Buratino On Joutua Tuhon Omaksi Kevytmielisyytensä Vuoksi. Carlo Pappa Liimaa Hänelle Vaatteet Väripaperista Ja Ostaa Aapisen

Puhuvan Sirkan kanssa sattuneen tapauksen
jälkeen tuli portaiden alla olevassa komerossa
peräti ikävää. Aika tuntui kuluvan mahdottoman
hitaasti. Buratinon vatsassa oli myös ikävähköä.

Hän sulki silmänsä ja yhtäkkiä näki paistetun
kanan lautasella.

Aukaisi nopeasti silmänsä -- kana lautasineen
katosi.

Hän sulki taas silmänsä ja näki lautasella
mannapuuroa ja vaapukkahilloa.

Aukaisi silmänsä eikä mannapuuro- ja
vaapukkahillolautasta ollut missään.

Silloin Buratino arvasi, että hänen oli hirveä
nälkä.

Hän juoksi lieden luo ja työnsi nenänsä tulella
kiehuvaan kattilaan, mutta Buratino pistikin
pitkän nenänsä kattilan läpi, sillä mehän
tiedämme, että lieden, tulen, savun ja kattilan
oli Carlo parka maalannut vanhalle
palttinanpalaselle.

Buratino vetäisi nenänsä reiästä ja kurkisti
palttinan taakse -- seinällä näkyi olevan jokin
pieni oven tapainen, mutta siellä oli niin
paljon hämähäkinseittejä, ettei saanut oikein
selvää.

Buratino lähti etsimään pitkin nurkkia, eikö
mistään löytyisi pientä leivänkuorta tai kissan
kalvamaa kananluuta.

Voi, ei mitään, ei mitään Carlo paralla ollut
varustettuna illalliseksi!

Yhtäkkiä hän näki höylänlastukorissa kananmunan.
Sieppasi sen, pani ikkunalaudalle, kopautti
nenällään -- kop-kop ja särki kuoren.

Munan sisältä piipitti ääni:

-- Kiitos, pieni puuihminen!

Särjetystä kuoresta kömpi esille kananpoikanen,
jolla oli untuvia pyrstön asemesta ja iloiset
silmät.

-- Näkemiin! Kanaemo on odottanut minua pihalla
jo kauan.

Ja kananpoikanen hyppäsi ikkunasta -- vilahdus
vain ja se oli hävinnyt.

-- Voi, voi, -- huusi Buratino, -- minulla on
nälkä.

Lopultakin päivä oli päättymässä. Huoneessa tuli
hämärää.

Buratino istui kankaalle maalatun tulen luona ja
nikotteli nälästä hiljakseen.

Äkkiä hän huomasi, että portaiden alta,
permannon raosta pisti näkyviin paksu pää.

Harmaa matalajalkainen eläin työnsi päänsä,
nuuski ja kömpi esille.

Kiirehtimättä se meni höylänlastukorin luo,
kapusi sinne nuuskien ja etsien, kahisteli
vihaisesti lastuja. Varmaankin se etsi munaa,
jonka Buratino oli särkenyt.

Sitten se kiipesi pois korista ja tuli Buratinon
luo. Haisteli tätä liikutellen mustaa nenäänsä,
jonka molemmin puolin oli neljä pitkää karvaa.
Buratino ei tuoksunut syötävältä, -- eläin meni
ohi laahaten perässään pitkää ohutta häntää.

Kuinka olisi voinut olla tarraamatta sen
häntään! Buratino tarttui siihen heti.

Tuo eläin oli vanha kiukkuinen Shushara rotta.

Säikähdyksissään se aikoi syöksyä kuin varjo
portaiden alle raahaten Buratinoa perässään,
mutta nähtyään, että siinä olikin vain puinen
poikaviikari, se kääntyi ja vihan Vimmassa
hyökkäsi Buratinon kimppuun purrakseen hänen
kurkkunsa poikki.

Nyt Buratino jo säikähti pahan kerran, päästi
irti rotan kylmän hännän ja hyppäsi jakkaralle.
Rotta hänen perässään.

Hän hyppäsi jakkaralta ikkunalaudalle. Rotta
perässä.

Ikkunalaudalta Buratino loikkasi koko komeron
halki pöydälle. Rotta hänen perässään... Ja
siinä pöydällä se tarrasi Buratinoa niskasta,
kaatoi ja pitäen hampaissaan hyppäsi pöydältä
alas ja lähti raahaamaan portaiden alle,
kellariin.

-- Carlo pappa! -- ehti Buratino vain parahtaa.

-- Täällä minä olen! -- vastasi kova ääni.

Ovi lennähti auki, Carlo pappa astui sisään. Hän
veti jalastaan puukengän ja heitti sillä rottaa.

[Buratino hyppäsi jakkaralta ikkunalaudalle.
Rotta perässä.](Kuva "Kuva")

Shushara pudotti puupojan, kirskautti hampaitaan
ja katosi.

-- Siinä nyt näet, mihin telmiminen johtaa! --
mumisi Carlo pappa nostaessaan Buratinon
lattialta. Hän katsoi, oliko pojalla kaikki
paikat ehjänä. Pani istumaan polvelleen, kaivoi
taskustaan pienen sipulin, puhdisti sen ja antoi
Buratinolle.

-- Otapas ja syö!..

Buratino upotti nälkäiset hampaansa sipuliin ja
söi sen rouskuttaen ja maiskutellen. Sitten hän
alkoi hieroa päätään Carlo papan partaiseen
poskeen.

-- Minä olen nyt kiltti ja järkevä poika. Carlo
pappa... Puhuva Sirkka käski minun käydä koulua.

-- Mainiosti ajateltu, palleroinen...

-- Carlo pappa, mutta minähän olen aivan alaston
ja puinen -- koulussa pojat kiusaavat minua.

-- Hm, -- hymähti Carlo ja raapi partaista
leukaansa. -- Olet oikeassa, pienokainen!

Hän sytytti lampun, otti sakset, liimaa ja
väripaperin kaistaleita. Leikkasi ja liimasi
pikku takin ruskeasta paperista ja teki
kirkkaanvihreät pikku housut. Näpersi
puolikengät vanhasta saappaanvarresta ja pikku
lakin -- hiippalakin, jossa oli tupsu, --
vanhasta sukasta.

Hän puki nämä kaikki Buratinon päälle ja sanoi:

-- Pidä terveydeksesi!

-- Carlo pappa, -- sanoi Buratino, -- mutta
kuinka minä menen kouluun ilman aapista?

-- Hm, olet oikeassa, palleroinen...

[-- Carlo pappa, -- sanoi Buratino, -- mutta
kuinka minä menen kouluun ilman
aapista?](Kuva "Kuva")

[-- Tässä on sinulle aapinen. Opiskele
terveydeksesi.](Kuva "Kuva")

Carlo pappa raapi niskaansa, heitti hartioilleen
ainoan jo vanhan takkinsa ja lähti ulos.

Hän palasi pian, mutta ilman takkia. Kädessään
hän piteli kirjaa, jossa oli isot kirjaimet ja
mielenkiintoisia kuvia.

-- Tässä on sinulle aapinen. Opiskele
terveydeksesi.

-- Carlo pappa, mutta missä sinun takkisi on?

-- Minä myin takin... Ei se mitään, tulen
toimeen näinkin. Kunhan sinä vain eläisit
terveydeksesi

Buratino painoi nenänsä Carlo papan helliin
käsiin.

-- Kun päätän koulun ja kasvan isoksi, niin
ostan sinulle tuhat uutta takkia...

Buratino halusi kaikesta sydämestään elää tämän
elämänsä ensimmäisen illan kujeilematta, kuten
Puhuva Sirkka oli neuvonut.

### Buratino Myy Aapisen Ja Ostaa Lipun Nukketeatteriin

Aikaisin aamulla Buratino pani aapisen pieneen
laukkuun ja juoksi hyppien kouluun.

[Buratino juoksi hyppien kouluun.](Kuva "Kuva")

Matkalla hän ei edes vilkaissutkaan herkkuihin,
joita oli kaupoissa näytteillä -- hunajalla
maustettuihin unikonsiemenkolmioihin, makeisiin
piiraisiin ja kukonmuotoisiin
tikkukaramelleihin.

Hän ei halunnut katsella poikia, jotka
lennättivät paperileijoja...

Kadun yli asteli juovikas Basilio kissa, jota
olisi voinut vetää hännästä. Mutta Buratino
pidättyi siitäkin.

Mitä lähemmäksi koulua hän tuli, sen
äänekkäämmin soi lähitienoolla, Välimeren
rannalla iloinen musiikki.

[-- Annahan tänne, taidan ottaa, -- sanoi poika,
otti aapisen ja laski haluttomasti neljä
soldoa.](Kuva "Kuva")

-- Pii-pii-pii, -- piipitti huilu.

-- La-la-la-la, -- lauloi viulu.

-- Klin-klin, -- helähtelivät kupariset
lautaset.

-- Pum! -- löi rumpu.

Kouluun piti kääntyä oikealle, musiikki kuului
vasemmalta. Buratino alkoi kompastella. Jalat
kääntyivät itsestään merenrannalle, mistä
kuului:

-- Pii-pii, piiiii...

-- Klin-la-la, klin-la-la...

-- Pum!

-- Eihän koulu... eihän se mihinkään mene,- --
alkoi Buratino puhua itsekseen ääneen, -- minä
vain vilkaisen, kuuntelen vähän, ja sitten
juoksujalkaa kouluun.

Hän lähti minkä jaloistaan pääsi juoksemaan
merta kohden. Hän näki palttinaisen
näyttämökojun, jota koristivat moniväriset
merituulessa lepattavat liput.

Kojun päällä soitti neljä tanssahtelevaa
soittoniekkaa.

Alhaalla lihava hymyilevä täti möi lippuja.

Sisäänkäytävän läheisyydessä oli suuri
väenpaljous, siinä oli poikia ja tyttöjä,
sotamiehiä, limonaatin myyjiä, lastenhoitajia
pienokaisten kanssa, palokuntalaisia,
postinkantajia -- kaikki, kaikki lukivat suurta
ilmoitusta:

> NUKKETEATTERI\
> VAIN YKSI NÄYTÄNTÖ

> KIIRUHTAKAA!\
> KIIRUHTAKAA!\
> KIIRUHTAKAA!

Buratino nykäisi erästä poikaa hihasta:

-- Olkaa hyvä ja sanokaa, mitä maksaa sisään
pääsylippu?

Poika vastasi ylimielisen hitaasti:

-- Neljä soldoa, pieni puuihminen.

-- Käsitättekö, poika, unohdin kotiin
rahakukkaroni... Ettekö voisi lainata minulle
neljä soldoa?..

Poika vihelsi halveksuvasti:

-- Löysipä hölmön!..

-- Minun tekisi kamalasssssti mieleni katsoa
nukketeatteria! -- sanoi Buratino kyynelet
silmissä -- Ostakaa minulta neljästä soldosta
minun ihana nuttuni...

-- Paperinuttu neljästä soldosta? Etsi hölmöä.

-- No, sitten minun sievä hiippalakkini...

-- Sinun hiippalakkisi kelpaa vain nuijapäiden
pyydystämiseen... Etsi hölmöä.

Buratinon nenä aivan kylmeni -- hänen teki niin
kovasti mielensä päästä teatteriin.

-- Poika, ottakaa siinä tapauksessa neljästä
soldosta minun uuden uutukainen aapiseni...

-- Onko siinä kuvia?

-- Siinä on kerrrrrassaan mainioita kuvia ja
suuret kirjaimet.

-- Annahan tänne, taidan ottaa, -- sanoi poika,
otti aapisen ja laski haluttomasti neljä soldoa.

Buratino kipaisi lihavan hymyilevän tädin luo ja
piipitti:

-- Kuulkaa, antakaa minulle lippu ensimmäiseen
riviin nukketeatterin ainoaan näytäntöön.

### Huvinäytöstä Esitettäessä Nuket Tuntevat Buratinon

Buratino istui ensimmäisellä rivillä ja katseli
haltioissaan alaslaskettua esirippua.

Esirippuun oli maalattu tanssivia pikku ihmisiä,
tyttöjä mustissa naamioissa, hirvittäviä
partaniekkoja ja päässään tähtösillä koristettu
hiippalakki, pannukakun näköinen aurinko, jolla
oli nenä ja silmät, ja muita mielenkiintoisia
kuvia.

Kolme kertaa lyötiin kelloon, ja esirippu nousi.

Pienen lavan oikealla ja vasemmalla puolella
seisoi pahvisia puita. Niiden yläpuolella
riippui kuun muotoinen lyhty, se heijastui
peilin palasella, jonka päällä uiskenteli kaksi
pumpulista tehtyä kultanokkaista joutsenta.

Pahvipuun takaa ilmestyi pikku mies
pitkähihainen valkoinen paita yllään.

Hänen kasvoilleen oli ripotettu ihojauhetta,
joka oli valkoista kuin hammaspulveri.

Hän kumarsi kunnianarvoisalle yleisölle ja
lausui surullisesti:

-- Hyvää päivää, nimeni on Piero... Esitämme
teille huvinäytelmän, jonka nimi on:
»Sinitukkainen tyttö, eli kolmekymmentä kolme
korvatillikkaa« Minua lyödään kepillä,
läiskitään poskille, annetaan korvatillikoita.
Tämä on oikein hassunkurinen huvinäytelmä...

Toisen pahvisen puun takaa hypähti esille toinen
mies. Hänen pukunsa oli ruudullinen kuin
shakkilauta.

Hän kumarsi kunnianarvoisalle yleisölle:

-- Hyvää päivää, minä olen Arlecchino!

Tämän jälkeen hän kääntyi Pieroon ja läimäytti
tätä kaksi kertaa poskelle, niin heleästi, että
tämän poskilta varisi ihojauhe.

-- Mitä sinä nyyhkytät, hölmöläinen?

-- Olen suruissani siksi, että haluan mennä
naimisiin, -- vastasi Piero.

-- No miksi sitten et mene naimisiin?

-- Siksi, että morsiameni karkasi minulta...

-- Ha-ha-ha, -- Arlecchino oli pakahtua nauruun,
-- oletteko ennen nähneet tuollaista hölmöä?..

[-- Katsokaa, tuo on Buratino! -- huusi
Arlecchino osoittaen Buratinoa
sormellaan.](Kuva "Kuva")

Hän sieppasi kepin ja pieksi Pieroa.

-- Mikä sinun morsiamesi nimi on?

-- Etkö lyö enää?

-- Oho, minä vasta aloin.

-- Siinä tapauksessa hänen nimensä on Malvina
eli Sinitukkainen tyttö.

-- Ha-ha-ha! -- nauroi Arleechino taas ja
läimäytti Pieroa kolmasti korvalle. --
Kuulkaahan, kunnianarvoisa yleisö... Onko
olemassa Sinitukkaisia tyttöjä?

Mutta samalla hetkellä, kääntyessään yleisöön
päin, hän yhtäkkiä huomasi etupenkillä puisen
poikaviikarin, jolla oli suuta korviin asti,
pitkä nenä ja tupsullinen hiippalakki...

-- Katsokaa, -- tuo on Buratino! -- huusi
Arlecchino osoittaen Buratinoa sormellaan.

-- Ilmielävä Buratino! -- Piero kiljui pitkiä
hihojaan huiskutellen.

Pahvisten puiden takaa hyppäsi esille paljon
nukkeja -- mustanaamioisia tyttöjä, kauheita
hiippalakkisia partaniekkoja, pörröisiä koiria,
joilla oli silmien asemesta napit,
kyttyräselkiä, joilla oli kurkkua muistuttava
nenä.

Kaikki he juoksivat rampin reunalla seisovien
kynttilöiden luo ja tarkasti katsottuaan
alkoivat puhua pärpättää:

-- Tuo on Buratino! Tuo on Buratino! Tule
luoksemme, tule luoksemme iloinen Buratino
vekkuli!

Silloin Buratino hyppäsi penkiltä kuiskaajan
kopin päälle ja siitä lavalle.

Nuket vetivät hänet joukkoonsa, syleilivät,
suutelivat, nipistelivät häntä...

Sitten kaikki nuket lauloivat »Lintupolkkaa«:

> > Pikku lintu polkkaa tanssi\
> > aamuvarhain metsässä.\
> > Nokka tänne, pyrstö tuonne\
> > Karabasin polkassa.

> Kuoriaiset rumpaleina\
> ovat tässä tanssissa.\
> Nokka tänne, pyrstö tuonne\
> Barabasin polkassa.

> > Pikku lintu polkkaa tanssi,\
> > jalka nousi tahdissa.\
> > Nokka tänne, pyrstö tuonne\
> > tässä riemun polkassa.

Katsojat olivat liikutettuja. Eräs lastenhoitaja
vallan suli kyyneliin. Eräs palokuntalainen itki
ääneensä.

Vain poikaviikarit peräpenkeissä olivat
kiukuissaan ja tömistivät jalkojaan:

-- Riittää hempeilyä, ette ole pieniä, jatkakaa
näytäntöä!

Kaiken tämän melun kuultuaan näyttämön takaa
tuli esille niin peloittavan näköinen mies, että
saattoi jähmettyä kauhusta jo pelkästään siitä,
kun näki hänet

Hänen sukimaton tuuhea partansa laahasi pitkin
lattiaa, mulkosilmänsä pyörivät, hampaat
louskuttivat hänen suuressa suussaan, ikäänkuin
hän ei olisi ollutkaan ihminen vaan krokotiili.
Hän piti kädessään seitsensiimaista piiskaa.

Tämä oli nukketeatterin isäntä, nukketieteiden
tohtori signor Karabas Barabas.

-- Ha-h-ha, hu-hu-hu! -- karjui hän Buratinolle.
-- Vai sinä se häiritsit minun ihanan
huvinäytelmäni esittämistä?

Karabas Barabas kaappasi Buratinon, vei
teatterin varastoon ja ripusti naulaan.
Palattuaan takaisin hän heristi nukeille
seitsensiimaista piiskaansa, jotta he
jatkaisivat esitystä.

Jotenkuten nuket lopettivat huvinäytelmän,
esirippu laskeutui, katsojat hajaantuivat.

Nukketieteiden tohtori signor Karabas Barabas
meni keittiöön illalliselle.

Työnnettyään partansa alaosan taskuun, ettei se
olisi tiellä, hän istuutui lieden ääreen.
Liedessä oli paistinvartaassa kokonainen kaniini
ja kaksi kananpoikasta.

Hän kostutti suussaan sormia ja koetteli
paistia, ja se tuntui raa'alta hänen mielestään.

[Tämä oli nukketeatterin isäntä, nukketieteiden
tohtori signor Karabas Barabas.](Kuva "Kuva")

Liedessä oli Vähän puita. Silloin hän löi
kämmeniään yhteen kolme kertaa.

Arlecchino ja Piero juoksivat keittiöön.

-- Tuokaapas minulle se tyhjäntoimittaja
Buratino, -- sanoi signor Karabas Barabas. --
Hänet on tehty kuivasta puusta, heitän hänet
tuleen, silloin paistini kypsyy nopeasti.

Arlecchino ja Piero heittäytyivät polvilleen,
rukoilivat armahtamaan Buratino poloisen.

-- Missä on ruoskani? -- karjui Karabas Barabas.

Silloin he lähtivät itkien varastoon, ottivat
Buratinon naulasta ja raahasivat keittiöön.

### Signor Karabas Barabas Ei Poltakaan Buratinoa, Vaan Antaa Hänelle Viisi Kultarahaa Ja Päästää Kotiin

Kun nuket raahasivat Buratinon keittiöön ja
jättivät hänet lattialle lieden ristikon eteen,
kohenteli signor Karabas Barabas hiilihangolla
hiiliä tuhisten kamalasti nenällään.

Äkkiä hänen silmänsä alkoivat veristää, nenä,
sitten koko kasvot menivät poikittaisiin
ryppyihin. Varmasti hänen sieraimiinsa oli
joutunut hiilen palanen.

-- Haap-aap... aap... -- ulvoi Karabas Barabas
silmät nurin päässä, -- haap-tshi!..

Ja hän aivasti niin, että tuhka pölisi pilvenä
liedessä.

Kun nukketieteiden tohtori alkoi aivastella, hän
ei enää voinut pysähtyä, vaan aivasteli
viisikymmentä, joskus satakin kertaa peräkkäin.

Tällaisesta tavattomasta aivastelemisesta hän
tuli voimattomaksi ja kävi lempeämmäksi.

Piero kuiskasi salaa Buratinolle:

-- Yritä puhua hänen kanssaan aivastusten
välillä...

-- Ha-ptshi..! -- suu ammollaan Karabas Barabas
veti keuhkoihinsa ilmaa ja aivastella pärski
päätään tutisuttaen ja jalkojaan tömistäen.

[Kuva. Revennyt sivu.](Kuva "Kuva")

[Tekstiä puuttuu.](Teksti "Teksti")

-- Minulla ei ole milloinkaan, ei milloinkaan
ollut äitiä, signor. Voi minua poloista! -- Ja
Buratino päästi niin vihlovan huudon, että
Karabas Barabasin korvia pisteli kuin neuloilla.

Hän tömisti jaloillaan:

-- Lakkaa uikuttamasta, sanoinhan jo sinulle?

-- Ha-ptshi! Entä onko isäsi elossa?

[Tekstiä puuttuu.](Teksti "Teksti")

-- Carlo pappani komerossa.

-- Vai on Carlo isäsi! -- Karabas Barabas
hypähti tuolilta, huitaisi käsillään, hänen
partansa lennähti hajalle. -- Jaa, siis vanhan
Carlon komerossa sijaitseekin Se salainen...

Mutta tässä Karabas Barabas tukki molemmilla
nyrkeillään suunsa: hän ei näköjään halunnut
vahingossakaan ilmaista jotain salaisuutta. Hän
istui siten vähän aikaa katsellen
mulkosilmillään hiipuvaa tulta.

-- Hyvä on, -- virkkoi hän lopulta, -- syön
illalliseksi puolikypsän kaniinin ja raa'at
kananpojat. Lahjoitan sinulle elämän, Buratino.
Ja vielä...

Hän työnsi kätensä parran alle liivin taskuun,
veti sieltä viisi kultarahaa ja ojensi ne
Buratinolle:

-- Ja vielä... Ota nämä rahat ja vie ne
Carlolle. Kerro hänelle terveiseni ja sano minun
pyytäneen, ettei hän vain missään tapauksessa
kuolisi nälkään ja kylmyyteen, ja tärkeintä,
ettei hän muuttaisi pois komerostaan, missä on
vanhalle palttinan palalle maalattu liesi. Mene,
nuku hyvin ja juokse varhain aamulla kotiin.

Buratino pani viisi kultarahaa taskuunsa ja
vastasi kohteliaasti kumartaen:

-- Kiitän teitä, signor. Ette olisi voinut uskoa
rahoja luotetumpiin käsiin...

Arlecchino ja Piero veivät Buratinon nukkien
makuuhuoneeseen, missä nuket rupesivat taas
syleilemään, suutelemaan, tyrkkimään,
nipistelemään ja taas syleilemään Buratinoa,
joka niin käsittämättömällä tavalla oli
välttynyt kaameasta kuolemasta liedessä.

Buratino sanoi kuiskaten nukeille:

-- Tässä on jokin salaisuus.

### Kotimatkalla Buratino Kohtaa Kaksi Kerjäläistä -- Basilio Kissan Ja Alisa Ketun

Aamulla aikaisin Buratino laski rahat uudestaan,
-- kultarahoja oli yhtä monta kuin oli sormia
kädessä -- viisi.

Buratino puristi kultarahoja nyrkissään ja
juoksi hyppien kotiin lauleskellen mennessään:

-- Ostan Carlo papalle uuden takin, ostan paljon
unikonsiemenkakkuja, tikkukaramelleja.

Kun nukketeatterin näyttämökoju ja liehuvat
liput katosivat näkyvistä, huomasi hän
pölyisellä tiellä kaksi alakuloisesti
laahustavaa kerjäläistä -- kolmella jalalla
linkuttavan Alisa ketun ja sokean Basilio
kissan.

Tämä ei ollut se kissa, jonka Buratino oli
tavannut eilen kadulla, vaan toinen, myöskin
Basilio ja myöskin juovikas. Buratino aikoi
mennä ohi, mutta Alisa kettu sanoi hänelle
mairitellen:

-- Hyvää päivää, kiltti Buratino! Minne sinä
noin kiirehdit?

-- Kotiin, Carlo papan luo.

Kettu huoahti ja sanoi entistä mairittelevammin:

-- En tiedä, tavannetko Carlo poloisen elossa,
nälkä ja vilu ovat tehneet hänet kovin
huonoksi...

-- Oletkos nähnyt tällaisia? -- Buratino avasi
nyrkkinsä ja näytti viittä kultarahaa.

Kun kettu näki rahat, ojensi se vaistomaisesti
käpälänsä niitä kohden, ja kissa avasi suuriksi
sokeat silmänsä, ja ne välähtivät kuin kaksi
vihreätä lyhtyä.

Mutta Buratino ei huomannut mitään.

-- Hyvä, kiltti Buratino, mitä aiot tehdä noilla
rahoilla?

-- Ostan takin Carlo papalle... Ostan uuden
aapisen...

-- Aapisen, oh-hoh! -- sanoi Alisa kettu päätään
pyörittäen... -- Tuo sinun opiskelusi ei lopu
hyvään... Niin sitä minäkin opiskelin, ja
opiskelin, mutta näetkö, miten kävi: kuljen
kolmella käpälällä.

-- Aapisen! -- murisi Basilio kissa ja sihahti
kiukkuisesti viiksiinsä. -- Tuon kirotun
opiskelun takia menetin näköni...

Tien vieressä kuivalla oksalla istui vanha
varis. Se kuunteli ja rääkäsi:

-- Valetta, valetta!..

Siinä silmänräpäyksessä Basilio kissa hyppäsi
korkealle, kaappasi variksen oksalta, repi siltä
puoli pyrstöä -- hädin tuskin se pääsi lentämään
pois. Ja sitten Basilio taas tekeytyi sokeaksi.

-- Miksi te sitä noin, Basilio kissa? --
Buratino kysyi ihmeissään.

-- Silmänihän ovat sokeat, -- vastasi kissa, --
luulin, että puussa oli koira...

He lähtivät kolmisin astelemaan pölyistä tietä.
Kettu sanoi:

-- Viisas, älykäs Buratino, haluaisitko, että
sinulla olisi kymmenen kertaa enemmän rahaa?

-- Tietysti haluan! Miten sen voi tehdä?

-- Se on hyvin helppoa. Lähde kanssamme.

-- Minne?

-- Hölmöläisten maahan.

Buratino mietti hetken.

-- Ei, taidan mennä nyt kotiin.

-- Ole hyvä, emme me sinua väkisin vie, -- sanoi
kettu, -- sen pahempi itsellesi.

-- Sen pahempi itsellesi, -- murisi kissa.

-- Olet itsesi vihollinen, -- sanoi kettu.

-- Olet itsesi vihollinen, -- murisi kissa.

[He lähtivät kolmisin astelemaan pölyistä
tietä.](Kuva "Kuva")

-- Muuten sinun Viisi kultarahaasi muuttuisivat
rahakasaksi...

Buratino seisahtui, avasi suunsa...

-- Narraat!

Kettu istahti hännälleen, lipaisi huuliaan:

-- Selitän sinulle heti. Hölmöläisten maassa on
taikakenttä, sen nimi on, Ihmeiden kenttä...
Kaiva tähän kenttään kuoppa, sano kolme kertaa:
»Kreks, feks, peks«, pane kultaraha kuoppaan,
peitä se mullalla, ripota suolaa päälle, kastele
hyvin ja mene nukkumaan. Aamuun mennessä
kuopasta kasvaa pieni puu, jossa lehtien
asemesta riippuu kultarahoja. Ymmärsitkö?

Buratino aivan hypähti:

-- Narraat!

-- Tule, Basilio, -- sanoi kettu nyrpistäen
loukkaantuneena nenäänsä, -- meitä ei uskota --
eikä tarvitsekaan...

-- Ei, ei, -- huudahti Buratino, -- uskon,
uskon!.. Lähtekäämme pikemmin Hölmöläisten
maahan!..

### «Kolmen Rantatörön« Ravintolassa

Buratino, Alisa kettu ja Basilio kissa
laskeutuivat mäeltä ja lähtivät kulkemaan --
peltojen, viinitarhojen poikki, männikön halki,
-- tulivat merenrantaan ja kääntyivät
merenrannasta taas saman männikön, viinitarhojen
halki...

Pieni kaupunki kukkulalla ja aurinko sen yllä
näkyivät milloin oikealta, milloin vasemmalta.

Alisa kettu puheli huokaisten:

-- Voi, ei ole lainkaan helppoa päästä
Hölmöläisten maahan, saa hinkata tassunsa
rikki...

Illansuussa he näkivät tienvarrella vanhan
tasakattoisen talon, jossa oli oven päällä
kilpi:

> > «Kolmen rantatörön«\
> > ravintola

Isäntä riensi vieraita vastaan, sieppasi
kaljusta päästään pikku lakin, kumarsi syvään ja
pyysi astumaan sisään.

-- Eipä olisi haitaksi, jos haukkaisimme
vaikkapa kuivaa leivänkuorta, -- sanoi kettu.

-- Tarjoisivatpa vaikka leivänkuoren, -- toisti
kissa.

He poikkesivat ravintolaan, istuutuivat lähelle
liettä, missä pannuissa ja vartaissa paistui
kaikenlaista ruokaa.

Kettu lipoi lipomistaan huuliaan, Basilio kissa
pani tassunsa pöydälle, viiksekkään kuononsa
tassujen päälle ja jäi tuijottamaan ruokaan.

-- Hei, isäntä, -- sanoi Buratino arvokkaasti,
-- antakaa meille kolme leivänkuorta...

Isäntä hämmästyi niin kovin, että oli lentää
selälleen, kun tällaiset kunnianarvoisat Vieraat
pyysivät noin Vähän.

-- Hilpeä viisastelija, Buratino, kujeilee
kanssanne, isäntä, -- sanoi kettu hihittäen.

[Isäntä riensi vieraita vastaan.](Kuva "Kuva")

-- Hän kujeilee, -- murahti kissa.

-- Antakaa kolme leivänkuorta ja niiden lisäksi
-- tuo ihanasti paistettu lammas, -- sanoi
kettu, -- ja vielä tuo hanhenpoikanen, sekä pari
kyyhkystä paistinvartaalta, niin, ja ehkä vielä
maksaa...

-- Kuusi kaikkein rasvaisinta ruutanaa, --
komensi kissa, -- ja raakoja pikku kaloja
välipalaksi.

Lyhyesti sanoen he ottivat kaiken, mitä liedellä
oli -- Buratinolle jäi vain yksi pieni
leivänkuori.

Alisa kettu ja Basilio kissa söivät kaiken
luineen päivineen. Niiden vatsa turposi ja turpa
kiilsi.

-- Levähdämme tunnin verran, -- sanoi kettu, --
täsmälleen puoliyön aikana lähdemme. Muistakaa
herättää meidät, isäntä...

Kettu ja kissa oikaisivat itsensä kahdelle
pehmoiselle vuoteelle, ja kohta alkoi kuulua
kuorsaus ja vihellys. Buratino torkahti nurkassa
koiran makuusijalle...

Hän näki unta pienestä puusta, jossa oli pyöreät
kultaiset lehdet... Tuskin hän ehti ojentaa
kätensä...

-- Hei, signor Buratino, jo on aika, nyt on
puoliyö...

Oveen koputettiin. Buratino hypähti seisomaan,
hieroi silmiään. Sängyssä ei ollut kissaa eikä
kettua, -- se oli tyhjä.

Isäntä selitti hänelle:

-- Teidän arvoisat ystävänne suvaitsivat nousta
aikaisemmin, vahvistivat itseään kylmällä
piirakalla ja lähtivät...

-- Käskivätkö he sanoa minulle jotain?

-- Kyllä, pyysivät kovin sanomaan, että te,
signor Buratino, juoksisitte tietä myöten metsää
kohden hetkeäkään aikailematta...

Buratino syöksyi ovelle, mutta isäntä kävi
kynnykselle, siristi silmiään, pani kädet
lanteilleen:

-- Entä kukas illallisesta maksaa?

-- Voi, -- älähti Buratino, -- paljonko?

-- Tasan yksi kultaraha...

Buratino aikoi livahtaa hänen jalkojensa ohi,
mutta isäntä sieppasi paistinvartaan, -- hänen
pörröiset viiksensä, vieläpä tukkansakin
korvallisilla nousivat pystyyn.

-- Maksa, kelvoton, tai lävistän sinut kuin
kovakuoriaisen!

Piti antaa yksi kultaraha niistä viidestä.
Nyyhkyttäen mielipahasta Buratino jätti kirotun
ravintolan.

Yö oli pimeä, -- paremminkin sanottuna -- musta
kuin noki. Kaikki nukkui ympärillä. Vain
Buratinon pään päällä lenteli kuulumattomasti
yölintu, Pöllö.

Hipaisten pehmeällä siivellään Buratinon nenää
Pöllö toisteli:

-- Älä usko, älä usko, älä usko!

Buratino pysähtyi harmissaan:

-- Mitä sinä tahdot?

-- Älä usko kissaa ja kettua...

-- Menetkö siitä!..

Hän juoksi edelleen ja kuuli, kun Pöllö huusi
perään:

-- Varo rosvoja tällä tiellä...

### Buratinon Kimppuun Hyökkää Rosvoja

Taivaanrannalle ilmestyi vihertävä valo: kuu
nousi

Edessä tuli näkyviin synkkä metsä.

Buratino lisäsi vauhtia. Joku hänen perässään
myöskin alkoi astella nopeammin.

[-- Seis, seis! -- huusivat
ryövärit.](Kuva "Kuva")

Buratino pinkaisi juoksuun. Joku juoksi hänen
perässään kuulumattomin hypyin.

Hän kääntyi.

Häntä ajoi takaa kaksi olentoa -- niiden päässä
oli säkit, joihin oli leikattu silmänreiät.

Toinen, kooltaan pienempi, heilutti puukkoa,
toisella, suuremmalla, oli kädessään pistooli,
jonka piipunsuu oli kuin suppilo...

-- Ai-jai! -- Buratino alkoi kirkua ja livisti
kuin jänis synkkää metsää kohden.

-- Seis, seis! -- huusivat ryövärit,

Vaikka Buratino olikin kauhean säikähtänyt,
huomasi hän kuitenkin työntää suuhunsa neljä
kultarahaansa ja kääntyi tieltä aitaa kohden,
joka oli sinivatukan peitossa... Mutta siinä
kaksi ryöväriä kaappasi hänet kiinni...

-- Rahat taikka henki!

Buratino ei ollut ymmärtävinään, mitä häneltä
tahdottiin, hengitti vain tiheään nenänsä
kautta. Ryövärit ravistelivat Buratinoa
niskasta, toinen uhkasi pistoolilla, toinen
kopeloi taskuja.

-- Missä ovat rahasi? -- karjui suurempi.

-- Anna rahat, ssshshinä kelvoton! -- sähisi
pienempi.

-- Revin kappaleiksi!

-- Puren pääsi poikki!

Silloin Buratino vapisi pelosta niin, että
kultarahatkin kilisivät hänen suussaan.

-- Kas, missä hänellä on rahat! -- ulvoivat
ryövärit. -- Hänellä on rahat suussa...

Toinen kaappasi Buratinoa päästä, toinen
jaloista, ja he alkoivat heitellä häntä ilmaan.
Mutta Buratino puristi vain tiukemmin hampaitaan
yhteen.

Käännettyään Buratinon jalat ylös ryövärit
hakkasivat hänen päätään maahan. Mutta sekään ei
vaikuttanut Buratinoon.

Pienempi ryöväri yritti vääntää Buratinon
hampaita auki leveällä veitsellä. Hän oli juuri
saamassa auki, kun... Buratino käytti sopivaa
hetkeä hyväkseen ja puraisi kaikin voimin
ryöväriä käteen... Mutta se ei ollutkaan käsi,
vaan kissan käpälä. Ryöväri ulvahti kamalasti.
Siinä samassa Buratino kieräytti itsensä kuin
sisilisko, ryntäsi aidan luo, sukelsi piikkisiin
sinivatukkapensaisiin jättäen piikkeihin pikku
housujensa ja nuttunsa siekaleita, kapusi
toiselle puolelle ja kipaisi metsää kohden.

Metsänlaidassa ryövärit taas saavuttivat hänet.
Hän hypähti, tarttui keinuvaan oksaan ja kiipesi
puuhun. Ryövärit hänen perässään. Mutta heitä
häiritsivät päässä olevat säkit.

Kiivettyään latvaan Buratino keinutti sitä, otti
vauhtia ja hyppäsi viereiseen puuhun. Ryövärit
hänen perässään...

Mutta siinä tuokiossa molemmat putosivat puusta
mätkähtäen maahan.

Sillä aikaa, kun ryövärit ähkivät ja
kyhnyttelivät, Buratino liukui puusta alas ja
lähti juosta kipittämään siirrellen jalkojaan
niin nopeasti, ettei niitä edes erottanut.

Kuun valossa puista lankesi pitkiä varjoja. Koko
metsä oli juovikas...

Toisinaan Buratino katosi varjoon, toisinaan
hänen valkoinen hiippalakkinsa vilkkui
kuutamossa.

Niin hän pääsi järven rantaan. Peilisileän veden
yllä riippui kuu aivan kuin nukketeatterissa.

Buratino törmäsi oikealle -- siellä upotti.
Vasemmalle -- siellä upotti... Mutta takana
oksat taas ritisivät...

-- Ota kiinni, ota kiinni!..

Ryövärit lähestyivät jo, ne hyppivät korkealle
märästä heinikosta nähdäkseen Buratinon.

-- Hän on tuolla!

Buratinolla ei ollut muuta neuvoa kuin
heittäytyä veteen. Tällöin hän huomasi valkoisen
joutsenen, joka nukkui lähellä rantaa pää siiven
suojassa.

Buratino heittäytyi järveen, sukelsi ja
tarrautui joutsenen jalkoihin.

-- Koo-koo, -- äännähti joutsen havahtuen. --
Mitä sopimattomia kujeita nämä ovat! Jättäkää
jalkani rauhaan!

Joutsen levitti suuret siipensä, ja samalla
hetkellä, jolloin ryövärit olivat
tarttumaisillaan Buratinon vedestä törröttäviin
jalkoihin, lensi se jo komeasti järven yllä.

Toisella rannalla Buratino hellitti joutsenen
jaloista, putosi maahan, hypähti seisomaan ja
lähti juoksemaan pitkin sammalmättäitä kaislikon
läpi suoraan kumpujen yllä kohoavaa isoa kuuta
kohden.

[Joutsen levitti suuret siipensä, ja samalla
hetkellä, jolloin ryövärit olivat
tarttumaisillaan Buratinon vedestä törröttäviin
jalkoihin, lensi se jo komeasti järven
yllä.](Kuva "Kuva")

### Ryövärit Ripustavat Buratinon Puuhun

Buratino oli niin väsynyt, että vaivoin
liikutteli jalkojaan, aivan kuin kärpänen
syksyisin ikkunalaudalla.

Yhtäkkiä hän näki pähkinäpensaiden lehvien läpi
kauniin kedon ja sen keskellä kuun valaiseman
neli-ikkunaisen pikku talon. Ikkunaluukkuihin
oli maalattu aurinko, kuu ja tähtiä.

Ympärillä kasvoi taivaansinisiä isoja kukkia.

Tiet oli peitetty puhtaalla hiekalla.
Suihkulähteestä kohosi ohut vesiryöppy, siinä
hypähteli juovikas pallo.

Buratino ryömi nelinkontin portaille. Koputti
oveen. Pikku talossa oli hiljaista. Hän koputti
kovemmin, -- varmaankin siellä nukuttiin
sikeästi.

Samassa ryövärit hyökkäsivät taas metsästä. He
olivat uineet järven yli, vesi valui heistä
virtanaan. Buratinon nähdessään pienempi ryöväri
alkoi sihistä ilkeästi kissan tavoin, suurempi
alkoi haukkua nalkuttaa kuin kettu...

Buratino jyskytti ovea käsillä ja jaloilla:

-- Auttakaa, auttakaa, hyvät ihmiset!..

Silloin ikkunasta kurkisti herttainen
kiharatukkainen tyttö, jolla oli sievä pikkuinen
pystynenä. Hänen silmänsä olivat kiinni.

-- Tyttö, avatkaa ovi, ryövärit ajavat minua
takaa!

-- Ah, turhaa puhetta! -- sanoi tyttö
haukotellen sievällä suullaan. -- Minua
nukuttaa, en voi aukaista silmiäni...

Hän nosti kätensä, venytteli uneliaana ja katosi
ikkunasta.

Epätoivoissaan Buratino kaatui nenälleen
hiekkaan ja tekeytyi kuolleeksi.

Ryövärit hypähtivät hänen luokseen.

-- Ähä, nytpä et pääsekään meiltä karkuun!

On vaikeata kuvitella, mitä kaikkea he tekivät
pakoittaakseen Buratinon aukaisemaan suunsa. Jos
he eivät olisi takaa-ajaessaan pudottaneet
veistään ja pistooliaan, olisi tässä kohdassa
voinut lopettaa kertomuksen onnettomasta
Buratino poloisesta.

Loppujen lopuksi ryövärit päättivät ripustaa
hänet puuhun pää alaspäin. He sitoivat jalkoihin
narun ja Buratino joutui roikkumaan tammen
oksalla... Ryövärit istuutuivat tammen alle,
ojensivat suoriksi märät häntänsä ja odottivat
milloin kultarahat putoavat Buratinon suusta...

Aamun sarastaessa nousi tuuli, tammen lehdet
alkoivat kahista. Buratino keinui kuin
puupökkelö. Ryöväreitä kyllästytti istua märän
häntänsä päällä...

-- Riipu siinä, ystävä, iltaan saakka, --
sanoivat he pahaaennustavasti ja lähtivät
etsimään jostain maantienvarrelta ravintolaa.

[Buratino keinui kuin puupökkelö.](Kuva "Kuva")

### Sinitukkainen Tyttö Palauttaa Buratinon Eloon

Tammenoksien takana, missä Buratino riippui,
näkyi kirkastuva aamurusko.

Kedon ruoho kävi harmahtavaksi, taivaansiniset
kukat peittyivät kastepisaroihin.

Tyttö, jolla oli kihara sininen tukka, kurkisti
taas ikkunasta. Hän hieroi sieviä unisia
silmiään ja aukaisi ne suuriksi.

Tämä tyttö oli signor Karabas Barabasin
nukketeatterin kaunein nukke.

Hän ei ollut jaksanut sietää isännän julmaa
käytöstä, vaan oli paennut teatterista ja
asettautunut asumaan yksinäiseen pikku taloon
harmaansinisellä kedolla.

Metsäneläimet, linnut ja muutamat hyönteiset
kiintyivät häneen, -- varmaankin siksi, että hän
oli hyvin kasvatettu ja lempeä tyttö.

Metsäneläimet varustivat hänet kaikella, mitä
elämiseen tarvittiin.

Maamyyrä toi ravinnoksikelpaavia juuria.

Hiiret kantoivat sokeria, juustoa ja
makkaranpalasia.

Jalosukuinen villakoira Artemon toi nisuleipää.

Harakka varasti hänelle torilta hopeapaperiin
käärittyjä suklaakaramelleja.

Sammakot kantoivat limonaatia pähkinänkuorissa.

Haukka kiidätti lintupaistia.

Turilaat toivat erilaisia marjoja.

Perhoset kokosivat kukkasista siitepölyä
kasvojen puuteroimista varten.

Toukat puristivat itsestään tahnaa hampaiden
puhdistamista ja narisevien ovien voitelemista
varten.

[Ikkunan alle ilmestyi jalosukuinen villakoira
Artemon.](Kuva "Kuva")

Pääskyset hävittivät talon lähistöltä ampiaiset
ja hyttyset...

Ja niinpä silmänsä avannut Sinitukkainen tyttö
näki heti Buratinon, joka roikkui pää alaspäin.

Tyttö painoi kädet poskilleen ja huudahti:

-- Ah, ah, ah!

Ikkunan alle ilmestyi korviaan pudistellen
jalosukuinen villakoira Artemon. Se oli juuri
leikannut karvat takaruumiistaan, minkä se teki
joka päivä. Kähärä karva eturuumiissa oli
kammattu, tupsuun hännänpäässä oli sidottu musta
nauharuusuke. Etukäpälässä oli hopeakello.

-- Olen valmis!

Artemo'n käänsi nenänsä sivuun ja kohotti hieman
ylähuultaan valkoisten hampaiden päältä.

-- Artemon, kutsu joku! -- sanoi tyttö. --
Buratino parka pitää ottaa alas, tuoda taloon ja
kutsua tohtori...

-- Olen valmis!

Artemon pyöriskeli palvelusintoisena niin, että
kostea hiekka sinkoili sen takakäpälien alta...

Se ryntäsi muurahaiskeolle, -- herätti koko väen
haukunnallaan ja lähetti neljäsataa muurahaista
nakertamaan poikki narun, jossa Buratino
roikkui.

Neljäsataa vakavaa muurahaista kulki peräkkäin
kapeata polkua myöten, kapusi tammeen ja nakersi
narun poikki.

Artemon koppasi putoavan Buratinon etukäpäliinsä
ja vei taloon... Laskettuaan Buratinon sänkyyn
se laukkasi lehtoon ja toi sieltä heti mukanaan
kuuluisan tohtori Pöllön, välskäri Korpisammakon
ja kansan puoskarin Rukoilijasirkan, joka oli
kuin kuiva oksa.

Pöllö painoi korvansa Buratinon rintaan.

-- Potilas on pikemminkin kuollut kuin elävä, --
kuiskasi se ja käänsi päänsä sata
kahdeksankymmentä astetta taaksepäin.

Korpisammakko paineli kauan Buratinoa kostealla
käpälällään. Se katseli miettivästi
mulkosilmillään yhtaikaa eri suunnille.

Sitten se sanoa löpsäytti suurella suullaan:

-- Potilas on pikemminkin elävä kuin kuollut...

Kansan lääkitsijä Rukoilijasirkka alkoi
kosketella Buratinoa käsillään, jotka olivat
kuivat kuin heinänkorsi.

-- Jompikumpi, -- sanoi se kahisten: -- joko
potilas on elävä, tai hän on kuollut. Jos hän on
elävä -- hän joko jää eloon tai ei jää eloon.
Jos hän on kuollut -- hänet joko saa virkoamaan
eloon tai ei saa virkoamaan eloon.

-- Petkutusta, -- sanoi Pöllö, räpäytti pehmeitä
siipiään ja lensi pimeälle ullakolle.

Korpisammakko suuttui niin, että kaikki syylät
paisuivat.

-- Minkä-kälaista tympäisevää moukkamaisuutta,
-- se kurnutti ja vatsa maahan lässähdellen
loikki kosteaan kellariin.

Lääkitsijä Rukoilijasirkka tekeytyi kaiken
varalta kuivaksi oksaksi ja kierähti ikkunasta
ulos.

Tyttö löi sievät kätensä yhteen:

-- Mutta, hyvät ihmiset, miten minun pitäisi
häntä lääkitä?

-- Risiiniöljyllä, -- vakuutti Korpisammakko
kellarista.

-- Risiiniöljyllä! -- sanoi Pöllö hohottaen
ylimielisesti ullakolla.

-- Joko risiiniöljyllä tai ei risiiniöljyllä, --
rätisi Rukoilijasirkka ikkunan takana.

Silloin pahoinpidelty, mustelmille lyöty
Buratino poloinen alkoi vaikeroida:

-- Ei tarvitse risiiniöljyä, voin oikein hyvin!

Sinitukkainen tyttö kumartui huolissaan hänen
puoleensa:

-- Buratino, rukoilen sinua, pane silmäsi
tiukasti kiinni, purista nenääsi ja juo.

-- En tahdo, en tahdo, en tahdo!..

-- Annan sinulle sokeripalasen...

Siinä samassa kapusi peitettä myöten vuoteeseen
valkoinen hiiri, se piteli sokeripalasta.

-- Saat sen, jos tottelet minua, -- sanoi tyttö.

-- Antakaa vain sooookeria...

-- Ymmärrätkö sinä, -- jos et juo lääkettä, voit
kuolla...

-- Kuolen mieluummin kuin juon risiiniöljyä...

Silloin tyttö sanoi ankarasti aikuisen äänellä:

-- Purista nenäsi ja katso kattoon... Yksi,
kaksi, kolme.

Hän kaatoi risiiniöljyn Buratinon suuhun, työnsi
heti sokeripalan perään ja suuteli häntä.

-- Kas, siinä kaikki...

Jalosukuinen Artemon, joka piti kaikesta, mikä
päättyi onnellisesti, tarrasi hampailla
häntäänsä, pyöri ikkunan alla kuin
tuhatkäpäläinen, tuhatkorvainen, tuhatsilmäinen
Vihuri.

### Sinitukkainen Tyttö Haluaa Kasvattaa Buratinoa

Aamulla Buratino heräsi iloisena ja terveenä
ikäänkuin ei olisi mitään tapahtunutkaan.

Sinitukkainen tyttö oli odottamassa häntä
puistossa. Hän istui nukenastioilla katetun
pienen pöydän ääressä.

Hän oli juuri pessyt kasvonsa, nykerönenällä ja
poskilla oli kukan siitepölyä.

Buratinoa odotellessaan hän huiski harmissaan
luotaan kyllästyttäviä perhosia:

-- No, menkää nyt siitä...

Hän silmäili puista poikaa kiireestä kantapäähän
ja nyrpisti nenäänsä. Käski pojan istuutua
pöydän ääreen ja kaatoi pikkuruiseen kuppiin
kaakaota.

Buratino istuutui pöydän ääreen, nosti jalan
alleen. Hän ahtoi mantelileivoksia kokonaisina
suuhunsa ja nieleksi pureksimatta.

Hän työnsi sormensa suoraan hilloastiaan ja
imeksi niitä tyytyväisenä.

Kun tyttö kääntyi heittääkseen muutamia murusia
iäkkäälle maakiitäjälle, sieppasi Buratino
kannun ja joi kaiken kaakaon suoraan nokasta.

Kaakao meni väärään kurkkuun ja kaatui
pöytäliinalle.

Silloin tyttö sanoi hänelle ankarasti:

-- Vetäkää jalka pois altanne ja laskekaa se
pöydän alle. Älkää syökö sormilla, sitä varten
ovat olemassa lusikat ja haarukat.

Hän oli kiivastunut ja räpytteli silmäripsiään.

-- Kuka teitä kasvattaa, sanokaa, olkaa hyvä?

-- Joskus kasvattaa Carlo pappa, joskus taas ei
kukaan.

-- Nyt minä rupean huolehtimaan teidän
kasvatuksestanne, siitä saatte olla varma.

»Jopa jouduin kiikkiin!« -- mietti Buratino.

Villakoira Artemon ajoi takaa pikku lintuja
talon ympärillä olevalla nurmikolla. Kun ne
istahtivat puihin, se nosti päänsä, hyppeli ja
haukkui vinkuen.

»Taitavasti ajaa takaa lintuja«, -- ajatteli
Buratino kateellisena.

Kylmänväreet karmivat hänen selkäpiitään
säädyllisestä pöydän ääressä istumisesta...

Vihdoin tuo kiusallinen aamiainen päättyi. Tyttö
käski Buratinon pyyhkiä nenästään kaakaon.
Sitten hän korjasi mekkonsa laskoksia ja
nauharuusukkeita, otti Buratinoa kädestä ja vei
taloon -- kasvatusta saamaan.

Mutta iloinen villakoira Artemon juoksenteli
nurmikolla ja haukkui; linnut visertelivät
iloisesti eivätkä pelänneet sitä vähääkään;
tuulonen puhalteli rattoisasti puiden yllä.

-- Riisukaa pois resunne, teille annetaan
kunnollinen nuttu ja housut, -- sanoi tyttö.

Neljä räätäliä -- jörö erakkorapu Sheptallo.
harmaa töyhtöpäinen Tikka, suuri kovakuoriainen
Tammihärkä ja Lisetta hiiri -- ompeli tytön
vanhoista mekoista sievää pojan pukua.

[Buratino istuutui pöydän ääreen, nosti jalan
alleen.](Kuva "Kuva")

Sheptallo leikkasi, Tikka pisteli nokallaan
reikiä ja neuloi, Tammihärkä kiersi
takajaloillaan lankoja, Lisetta nakerteli ne
poikki.

Buratinoa hävetti pukea ylleen tytön vanhoja
vaatteita, mutta täytyi kuitenkin pukeutua. Nenä
tuhisten hän piiloitti uuden nutun taskuun neljä
kultarahaansa.

-- Istukaa, pankaa kädet eteenne. Älkää
köyristäkö selkäänne, -- käski tyttö ja otti
liitupalasen. -- Alamme opiskella laskentoa...
Teidän taskussanne on kaksi omenaa...

Buratino iski silmää veikeästi:

-- Narraatte, ei ole yhtään...

-- Sanon, -- toisti tyttö kärsivällisesti, --
olettakaamme, että teidän taskussanne on kaksi
omenaa. Joku otti teiltä yhden omenan. Montako
omenaa teille jäi?

-- Kaksi.

-- Miettikää hyvin.

Buratino rypisti kasvonsa, niin kovasti hän
ajatteli.

-- Kaksi...

-- Miksi?

-- Enhän minä sille Jokulle anna omenaa, vaikka
se tappelisi!

-- Teillä ei ole ollenkaan taipumuksia
matematiikan alalle, -- virkkoi tyttö
pahoillaan. -- Kirjoitamme sanelun.

Hän katsoi sievillä silmillään kattoon.

-- Kirjoittakaa: »Saippuakauppias« Joko
kirjoititte? Lukekaa nyt tämä ihmeellinen sana
takaperin.

Me tiedämme jo, ettei Buratino ollut milloinkaan
edes nähnyt mustekynää ja mustepulloa.

Tyttö sanoi: »Kirjoittakaa«! -- ja Buratino
työnsi heti nenänsä mustepulloon ja säikähti
hirveästi, kun nenästä putosi mustetippa
paperille.

Tyttö löi kätensä yhteen, ja kyyneleet kihosivat
hänen silmiinsä.

-- Te olette ilkeä peuhaaja, teitä pitää
rangaista!

Hän kurkisti ikkunasta ulos:

-- Artemon, vie Buratino pimeään säiliökomeroon.

Jalosukuinen Artemon ilmestyi ovelle irvistäen
valkoisia hampaitaan. Se tarttui Buratinon
nuttuun ja perääntyi vetäen hänet
säiliökomeroon, missä pitkin nurkkia riippui
hämähäkinseitissä suuria hämähäkkejä. Sulki
Buratinon sinne, murisi peloittaakseen häntä
kovasti, ja juoksi taas ajamaan takaa lintuja.

Tyttö heittäytyi pitsikoristeiseen
nukenvuoteeseen ja purskahti itkuun siitä
syystä, että hänen oli täytynyt noin julmasti
kohdella puista poikaa. Mutta kun oli ryhtynyt
kasvattamaan, piti asia viedä myös loppuun asti.

Buratino mutisi pimeässä säiliökomerossa:

-- Kylläpä on hölmö tyttö... Löytyipä mokomakin
kasvattaja... Itsellään on posliininen pää,
pumpulilla täytetty ruumis...

Säiliökomerosta kuului hiljaista ritinää,
aivankuin joku olisi kirskuttanut pikku
hampaillaan:

-- Kuule, kuule...

Buratino nosti musteentahriman nenänsä ja.
pimeässä näki katonrajassa pää alaspäin
roikkuvan yölepakon.

-- Mitä tahdot?

-- Odota yötä, Buratino.

-- Hiljaa, hiljaa, -- suhisivat hämähäkit
nurkissa, -- älkää keinutelko meidän
seittejämme, älkää säikytelkö pois meidän
kärpäsiämme...

Buratino istuutui särkyneelle ruukulle ja nojasi
päänsä käteensä. Hän oli ollut pahemmissakin
koettelemuksissa, mutta häntä suututti
epäoikeudenmukaisuus.

-- Näinkö lapsia kasvatetaan?.. Kiusausta tämä
on eikä kasvatusta... Älä noin istu, älä noin
syö... Ehkä lapsi ei ole vielä oppinut edes
aapista lukemaan, mutta hän antaa heti
mustepullon... Mutta koira vain juoksee lintujen
perässä, -- eikä sille mitään...

Yölepakko piiskutti taas:

-- Odota, kunnes tulee yö, Buratino, minä vien
sinut Hölmöläisten maahan, siellä odottavat
sinua ystävät -- kettu ja kissa, onni ja riemu.
Odota yötä.

### Buratino Joutuu Hölmöläisten Maahan

Sinitukkainen tyttö tuli säiliökomeron oven
taakse.

-- Buratino, ystäväni, joko lopultakin kadutte?

Buratino oli kovin kiukkuinen ja sitäpaitsi,
hänellä oli aivan toiset asiat mielessä.

-- Rupean minä tässä vielä katumaan! Sitä saatte
odottaa...

-- Siinä tapauksessa teidän täytyy istua siellä
aamuun asti...

Tyttö huokasi katkerasti ja lähti pois.

Tuli yö. Pöllö alkoi hohottaa ullakolla.
Korpisammakko ryömi esiin kellarista hyppiä
löpsytelläkseen kuun kuvajaisessa lätäköissä.

Tyttö kävi nukkumaan pieneen pitsipeitteiseen
sänkyyn ja nyyhkytti kauan pahoilla mielin uneen
vaipuessaan.

Hänen makuuhuoneensa oven edessä nukkui Artemon
kuono häntänsä alla.

Pikku talossa seinäkello ilmoitti puolenyön
tulleen.

Yölepakko irtosi katosta.

-- Buratino, nyt on otollinen aika, pakene! --
piiskutti se Buratinon korvanjuuressa. --
Säiliökomeron nurkassa on kellariin vievä
rotanreikä... Odotan sinua kedolla.

Yölepakko lensi ulos ullakon ikkunasta. Buratino
juoksi säiliökomeron nurkkaan sotkeutuen
hämähäkinseitteihin. Hämähäkit sähisivät
kiukkuisesti hänen peräänsä.

Buratino ryömi rotanreiästä kellariin. Tie
kapeni kapenemistaan. Nyt Buratino pääsi enää
hädin tuskin liikkumaan eteenpäin maan alla...
Ja yhtäkkiä hän lensi päistikkaa kellariin.

Siellä hän oli vähällä joutua rotanloukkuun,
tallasi tarhakäärmeen hännälle, -- tarhakäärme
oli juuri juonut maitoa kulhosta ruokahuoneessa,
-- ja livahti kissankulkureiän kautta kedolle.

Taivaansinisten kukkien yllä lenteli
äänettömästi yölepakko.

-- Tule perässäni, Buratino, Hölmöläisten
maahan!

Yölepakoilla ei ole pyrstöä, sen vuoksi lepakko
ei lennä suoraan niinkuin linnut, vaan ylös ja
alas nahkasiivillä, ylös ja alas aivan
paperipirun näköisenä; sen suu on aina auki,
jotta se voisi saman tien aikaa tuhlaamatta
pyydystää, purra ja niellä eläviä hyönteisiä ja
yöperhosia.

Buratino juoksi sen perässä kaulaansa myöten
heinässä, märät apilankukat pieksivät hänen
poskiaan.

Äkkiä yölepakko lennähti korkealle pyöreätä
kuuta kohden ja huudahti sieltä jollekin:

-- Toin!

Siinä samassa Buratino lensi kuperkeikkaa alas
jyrkkää rinnettä. Vieri vierimistään ja pudota
möksähti takiaisiin.

Naarmuisena, suu hiekkaa täynnä, silmät pyöreinä
hän nousi istumaan.

-- Oh-hoh!..

Hänen edessään seisoivat Basilio kissa ja Alisa
kettu.

-- Rohkea, urhoollinen Buratino varmaankin
tipahti kuusta, -- sanoi kettu.

-- Kumma, että hän jäi henkiin, -- virkkoi kissa
synkkänä.

Buratino ilostui tavatessaan vanhoja tuttuja,
vaikka hänestä näyttikin epäilyttävältä se, että
kissan oikea käpälä oli kääritty räsyyn ja ketun
koko häntä oli tahraantunut suoliejuun.

-- Ei niin pahaa, ettei olisi jotain hyvääkin,
sanoi kettu, -- pääsitpä sentään Hölmöläisten
maahan...

Ja se viittasi käpälällään kuivuneen puron yli
vievään särkyneeseen siltaan. Puron toisella
puolen roskakasojen keskeltä näkyi puoleksi
luhistuneita pikku taloja, kuihtuneita puita
katkottuine oksineen ja eri suuntiin
kallistuneita kirkon tapuleita...

-- Tuossa kaupungissa myydään kuuluisia
jäniksennahkanuttuja Carlo papalle, -- lauloi
kettu huuliaan lipoen, -- aapisia, joissa on
värikuvat... Ah, miten makeita piiraita ja
tikkukaramelleja! Et suinkaan vielä ole
kadottanut rahojasi, kelpo Buratino?

Alisa kettu auttoi häntä nousemaan jaloilleen,
kasteli käpälänsä syljellä ja puhdisti Buratinon
nuttua ja vei hänet särkyneen sillan yli.

Basilio kissa linkutti synkkänä perässä.

Oli jo keskiyö, mutta Hölmöläisten maassa ei
kukaan nukkunut.

Mutkaisella likaisella kadulla kuljeskeli
laihoja koiria karvat takiaisissa ja haukotellen
nälissään.

-- Eh-he-he...

Takkukylkiset vuohet nyhtivät pölyistä ruohoa
katuvierustalla, heiluttelivat hännäntynkäänsä.

-- Hä-ä-ä-tää...

Lehmä seisoi pää nuokuksissa; sen luut
törröttivät nahkan läpi.

[Hänen edessään seisoivat Basilio kissa ja Alisa
kettu.](Kuva "Kuva")

-- Muuurheellista... -- ynisi se mietteissään.

Roskakasojen päällä istui höyhenettömiä
varpusia; ne eivät lentäneet pois, -- olisi
voinut vaikka tallata niiden päälle...

Nälästä hoippuvilta kanoilta oli pyrstö nyhdetty
melkein olemattomiin.

Mutta katujen risteyksissä sensijaan seisoi
asennossa julmia buldogipoliiseja kolmikulmainen
lakki päässään ja piikkihihna kaulassaan.

Ne kiljuivat nälkäisille ja rupisille
asukkaille:

-- Rrripeästi ohi! Oikeaan rrrreunaan! Älkää
Vitkastelko!..

Kettu kuljetti Buratinoa edemmäs katua myöten.
He näkivät jalkakäytävällä kuutamossa kävelyllä
olevia kylläisiä kissoja kultasankaiset
silmälasit nenällä. Kissat taluttivat
käsipuolesta myssypäisiä puolisoitaan.

Siinä käveli tämän kaupungin kuvernööri, paksu
Kettu nenä arvokkaasti pystyssä, ja vieressä sen
kopea puoliso, jonka käpälässä oli illakon
kukka.

Alisa kettu kuiskasi:

-- Tuossa kävelevät ne, jotka ovat kylväneet
rahaa Ihmeitten kentälle... Tänään on viimeinen
yö, jolloin voi kylvää. Aamulla saat kerätä
kokonaisen kasan rahaa ja voit ostaa
kaikenlaista... Mennään nopeammin...

Kettu ja kissa kuljettivat Buratinon aukiolle,
minne oli heitelty rikottuja ruukkuja,
kenkärajoja, rikkinäisiä kalosseja ja rättejä...
Toinen toistaan keskeyttäen he pärpättivät:

-- Kaiva kuoppa.

-- Pane kultarahat.

-- Ripota suolaa päälle.

-- Ammenna vettä lätäköstä, kastele hyvin.

-- Älä unohda sanoa »kreks, feks, peks«

Buratino hankasi musteentahrimaa nenäänsä.

-- Mutta menkää te kuitenkin vähän kauemmas.

-- Hyvänen aika, emmehän me halua katsoa, niihin
sinä rahasi hautaat! -- sanoi kettu.

-- Ei missään nimessä! -- virkkoi kissa.

Ne menivät hieman edemmäs ja piiloutuivat
roskakasan taakse.

Buratino kaivoi kuopan. Kuiskasi kolmasti:
»kreks, feks, peks«, pani kuoppaan neljä
kultarahaa, peitti ne mullalla, otti taskustaan
hyppysellisen suolaa, jonka ripotti päälle.
Sitten hän ammensi kourallisen vettä lätäköstä,
kasteli.

Ja istuutui odottamaan, milloin siihen kasvaa
puu...

### Poliisit Ottavat Buratinon Kiinni Eivätkä Anna Hänen Sanoa Ainoatakaan Sanaa Puolustuksekseen

Alisa kettu luuli Buratinon menevän nukkumaan,
mutta tämä vain istui roskakasalla maltillisena,
nenä pystyssä.

Silloin Alisa kettu käski kissan jäädä
vartioimaan ja itse juoksi lähimpään
poliisiosastoon.

Siellä tupakansavuisessa huoneessa musteläiskiin
tahriintuneen pöydän ääressä kuorsasi sikeästi
päivystävä buldogi.

Kettu sanoi sille mitä maireimmalla äänellään:

-- Herra urhea päivystäjä, ettekö pidättäisi
erästä huollotonta varaspahasta? Kauhea vaara
uhkaa kaikkia tämän kaupungin rikkaita ja
kunnianarvoisia kansalaisia.

Päivystävä buldogi karjaisi unenpöpperössä niin
kovasti, että säikähdyksestä ketun alle ilmestyi
lätäkkö.

-- Varrras! Hau!

Kettu selitti, että vaarallinen varas, Buratino,
on havaittu aukiolla.

Päivystäjä soitti yhä vielä muristen. Huoneeseen
ryntäsi kaksi dobermannpinsheriä, etsivää, jotka
eivät milloinkaan nukkuneet, eivät ketään
uskoneet ja epäilivät rikollisista aikeista
vieläpä itseäänkin.

Päivystäjä käski niiden tuoda tuo vaarallinen
rikollinen poliisiosastoon joko elävänä tai
kuolleena.

Etsivät vastasivat lyhyesti:

-- Hau!

Ja nelistivät aukiolle erikoisella ovelalla
tavalla takajalkojaan sivuun heittäen.

Viimeiset sata askelta ne ryömivät vatsallaan ja
syöksyivät yhtaikaa Buratinon kimppuun,
kaappasivat häntä kainaloista ja raahasivat
osastoon.

Buratino sätkytteli jalkojaan, rukoili, että
etsivät olisivat sanoneet -- miksi? mistä
syystä? Etsivät vastasivat:

-- Siellä otetaan selvä...

Hetkeäkään tuhlaamatta kettu ja kissa kaivoivat
esille neljä kultarahaa. Kettu alkoi tehdä
tasajakoa niin ovelasti, että kissa joutui
saamaan yhden rahan, mutta se itse kolme.

Kissa iski ääneti kyntensä ketun kuonoon.

Kettu puristi kissan tiukasti käpäliensä väliin.
Jonkun aikaa ne kieriskelivät keränä aukiolla.
Kissan ja ketun karvat pölisivät tukkoina
kuunvalossa.

Revittyään toistensa kyljet ne jakoivat rahat
tasan ja katosivat samana yönä kaupungista.

Sillä aikaa etsivät olivat tuoneet Buratinon
osastoon. Päivystävä buldogi nousi pöydän
äärestä ja tutki itse Buratinon taskut.

Löytämättä muuta kuin pienen sokeripalasen ja
mantelileivoksen murusia päivystäjä murisi
verenhimoisesti Buratinolle:

-- Olet, ilkimys, tehnyt kolme rikosta: olet
huolloton, passiton ja työtön. Viekää hänet
kaupungin ulkopuolelle ja hukuttakaa lampeen.

Etsivät vastasivat:

-- Hau!

Buratino yritti kertoa Carlo papasta ja
seikkailuistaan. Kaikki oli turhaa! Etsivät
tarttuivat häneen, raahasivat täyttä laukkaa
kaupungin ulkopuolelle ja heittivät sillalta
syvään, likaiseen lampeen, jossa kuhisi
sammakoita, iilimatoja ja sukeltajien toukkia.

[Etsivät tarttuivat häneen, raahasivat täyttä
laukkaa kaupungin ulkopuolelle ja heittivät
sillalta syvään, likaiseen
lampeen.](Kuva "Kuva")

Buratino molskahti veteen ja vihreä limaska
peitti taas tiiviisti pinnan hänen jälkeensä.

### Buratino Tutustun Lammen Asukkaisiin, Kuulee Neljän Kultarahan Katoamisesta Ja Saa Tortila Kilpikonnalta Pienen Kulta-avaimen

Ei pidä unohtaa, että Buratino oli puinen eikä
sen vuoksi voinut hukkua.

Kuitenkin hän säikähti niin kovasti, että makasi
kauan vedenpinnalla vihreän limaskan peittämänä.

Hänen ympärilleen kokoontuivat lammen asukkaat:
kaikille tyhmyydestään tutut mustat isovatsaiset
nuijapäät, sukeltajakuoriaiset, joiden takajalat
ovat airojen tapaiset, iilimadot, toukat, jotka
söivät kaiken, mikä eteen sattui, toisiaankin,
ja lopuksi kaikenlaiset pienet ripsieläimet.

Nuijapäät kutittivat Buratinoa karkeilla
huulillaan ja pureskelivat mielihyvin hänen
hiippalakkinsa tupsua. Iilimadot matelivat nutun
taskuun. Eräs sukeltaja kapusi useamman kerran
hänen nenälleen, joka törrötti korkealla
vedestä, ja heittäytyi siitä pääskysenä veteen.

Pienet ripsieläimet yrittivät saada kiinni
jotakin syötävää töytäillen edestakaisin ja
värisyttäen hätäisesti ripsiään, jotka niillä
oli käsien ja jalkojen asemesta, mutta
joutuivatkin itse sukeltajantoukkien suuhun.

Lopulta Buratino kyllästyi tuohon kaikkeen, ja
alkoi läiskyttää kantapäillään vettä:

-- Menettekö pois! En minä ole mikään
kissanraato.

Lammen asukkaat syöksyivät eri tahoille.
Buratino kääntyi vatsalleen ja lähti uimaan.

Lumpeiden pyöreillä lehdillä istui kuutamossa
suurisuisia sammakoita, ne katselivat
mulkosilmillään Buratinoa.

-- Jokin mönkiäinen ui tuolta, -- vaakkui eräs.

-- Sillä on nokka kuin haikaralla, -- vaakkui
toinen.

-- Se on merisammakko, -- vaakahti kolmas.

Buratino kapusi suurelle lumpeen lehdelle
lepäämään. Istuutui sille, kietoi tiukasti kädet
polviensa ympäri ja sanoi hampaat kalisten:

-- Kaikki pikku pojat ja pikku tytöt ovat
juoneet kyllikseen maitoa, nukkuvat lämpöisissä
vuoteissa, minä vain poloinen istun märällä
lehdellä... Antakaa, sammakot, minulle jotain
syötävää.

Sammakot ovat, kuten tiedetään, hyvin
kylmäverisiä. Mutta on turhaa ajatella, etteikö
niillä olisi sydäntä. Kun Buratino hampaat
kalisten alkoi kertoa onnettomista
seikkailuistaan, hypähtivät sammakot toinen
toisensa jälkeen ja sukelsivat lammen pohjaan
niin, että niiden takajalat vain vilahtivat.

Ne toivat sieltä kuolleen kovakuoriaisen,
sudenkorennon siiven, palasen mutaa, ravun
mädinjyväsen ja muutaman mädänneen juuren.

Asetettuaan kaiken tämän syötävän Buratinon
eteen sammakot hypähtivät taas lumpeen lehdille
ja istuivat kuin kivestä veistetyt suurisuinen
mulkosilmäinen pää pystyssä.

Buratino haisteli ja maisteli sammakkojen
kestitystä.

-- Minua oksettaa, -- sanoi hän, -- miten
inhottavaa!..

Silloin sammakot molskahtivat taas yhtaikaa
veteen...

Lammen pinnan vihreä limaska alkoi aaltoilla ja
vedestä ilmestyi suuri kammottava käärmeen pää.
Se ui lehden luo, jolla Buratino istui.

Buratinon hiippalakin tupsu nousi pystyyn. Hän
pelästyi ja oli vähällä pudota veteen.

Mutta se ei ollut käärme. Se oli vaaraton iäkäs
sokeahko Tortila kilpikonna.

-- Voi sinua ajattelematonta, lyhytjärkistä,
luottavaista poika pahaista! -- sanoi Tortila.
Sinun pitäisi olla kotona ja opiskella
ahkerasti! Pitikin sinun lähteä Hölmöläisten
maahan!

-- Niin, mutta minähän halusin saada enemmän
kultarahoja Carlo pappaa varten... Minä olen
hir-r-rveän hyvä ja järkevä poika...

-- Kettu ja kissa varastivat sinun rahasi, --
sanoi kilpikonna. -- Ne juoksivat lammen ohi.
pysähtyivät juomaan, ja minä kuulin, kuinka ne
kehuivat kaivaneensa sinun rahasi ylös ja miten
ne olivat tapelleet niistä... Voi sinua
ajattelematonta. luottavaista lyhytjärkistä
pikku hölmöä!..

-- Ei pidä torua, -- mutisi Buratino, -- vaan
pitää auttaa ihmistä... Mitä minä nyt rupean
tekemään? Voi-voi-voi!.. Miten palaan Carlo
papan luo? Ai-jai-jai!..

Hän hieroi nyrkeillä silmiään ja nyyhkytti niin
surkeasti, että sammakot yhtäkkiä huoahtivat
yhteen ääneen:

-- Uu-uh... Tortila, auta ihmistä.

Kilpikonna katseli kauan kuuhun, muisteli
jotain...

-- Kerran minä myöskin autoin erästä ihmistä,
mutta hän teki sitten minun mummostani ja
vaaristani kilpikonnanluisia kampoja, -- sanoi
hän. Ja katseli taas kauan kuuta. -- No,
mikäpäs, istu tässä, pikku ihminen, menen vähän
ryömimään lammen pohjaan, -- ehkäpä löydän erään
tarpeellisen esineen.

Se veti kilven suojaan käärmeenpäänsä ja
laskeutui hitaasti veden alle.

Sammakot kuiskuttelivat:

-- Tortila kilpikonna tietää suuren salaisuuden.

Kului pitkän pitkä aika. Kuu kallistui jo
kumpujen taa... Taas aaltoili vihreä limaska,
vedestä nousi kilpikonna pitäen suussaan pientä
kulta-avainta.

Se pani avaimen lehdelle Buratinon jalkojen
juureen.

[Vedestä nousi kilpikonna pitäen suussaan pientä
kulta-avainta. Se pani avaimen lehdelle
Buratinon jalkojen juureen.](Kuva "Kuva")

-- Ajattelematon, luottavainen lyhytjärkinen
pikku hölmö, -- sanoi Tortila, -- älä murehdi,
vaikka kettu ja kissa varastivatkin sinulta
kultarahat. Annan sinulle tämän pikku avaimen.
Sen pudotti lammen pohjaan mies, jolla oli niin
pitkä parta, että hän tuon tuostakin työnsi sitä
taskuunsa, ettei se olisi häirinnyt kävellessä.
Voi, miten hän pyysikään, että olisin etsinyt
pohjasta tämän avaimen!..

Tortila huoahti, vaikeni ja huoahti taas niin,
että vedestä nousi kuplia...

-- Mutta minä en auttanut häntä, olin silloin
kovin suutuksissani ihmisille mummoni ja vaarini
takia, joista tehtiin kilpikonnanluisia kampoja.
Partaniekka kertoi paljon tuosta pikku
avaimesta, mutta olen kaikki unohtanut. Muistan
vain, että sillä pitää avata jokin ovi ja se
tuottaa onnea...

Buratinon sydän alkoi sykkiä kovemmin, silmät
loistivat. Hän unohti heti kaikki
vastoinkäymisensä. Hän veti nuttunsa taskusta
iilimadot, pani pikku avaimen sinne, kiitti
kohteliaasti Tortila kilpikonnaa ja sammakoita,
heittäytyi veteen ja lähti uimaan rantaa kohden.
Kun hänestä näkyi enää pieni tumma varjo
rannalla veden rajassa, sammakot huusivat hänen
peräänsä:

-- Buratino, älä kadota pikku avainta!

### Buratino Pakenee Hölmöläisten Maasta Ja Tapaa Kohtalotoverin

Tortila kilpikonna ei ollut neuvonut tietä pois
Hölmöläisten maasta.

Buratino juoksi umpimähkään. Mustien puiden
takana kimmelsivät tähdet. Tien yläpuolella oli
kallionkielekkeitä. Rotkossa oli sumupilvi.

Yhtäkkiä Buratinon edellä alkoi hyppiä harmaa
kerä. Ja kohta alkoi kuulua koiran haukuntaa.

Buratino painautui kalliota vasten. Hänen
ohitseen kiiti Hölmöläisten kaupungista päin
kaksi poliisibuldogia nenä kovasti tuhisten.

Harmaa kerä loikkasi tieltä sivuun -- rinteelle.
Buldogit juoksivat sen perään.

Kun töminä ja haukunta etenivät kauas, Buratino
pinkaisi juoksemaan niin kovin, että tähdet
alkoivat liikkua hirveän nopeasti mustien oksien
takana.

[Buratino ehti nähdä, että se oli jänis ja sen
selässä istui kalpea pieni ihminen ja piti
jäniksen korvista kiinni.](Kuva "Kuva")

Yhtäkkiä harmaa kerä taas hyppäsi tien poikki.
Buratino ehti nähdä, että se oli jänis ja sen
selässä istui kalpea pieni ihminen ja piti
jäniksen korvista kiinni.

Rinteeltä kieri pikku kiviä -- buldogit
loikkasivat jäniksen perässä tien poikki ja
kaikki oli taas hiljaa.

Buratino juoksi niin nopeasti, että tähdet
kiitivät nyt kuin villiintyneet mustien oksien
takana.

Harmaa jänis loikkasi tien poikki kolmannen
kerran. Pikku ihmisen pää kosketti oksia, ja hän
luisui jäniksen selästä ja pudota mässähti
suoraan Buratinon jalkojen juureen.

-- Brrr-hau! Ota kiinni! -- poliisibuldogit
laukkasivat jäniksen perässä: niiden silmät
olivat niin vihan sumentamat, etteivät ne
huomanneet Buratinoa eikä kalpeata pientä
ihmistä.

-- Jää hyvästi, Malvina, jää hyvästi ainiaaksi!
-- uikutti pikku ihminen itkunsekaisella
äänellä.

Buratino kumartui hänen puoleensa ja näki
kummakseen, että siinä oli Piero yllään
valkoinen pitkähihainen paita.

Tämä makasi kasvot alaspäin kärrynraiteessa ja
näköjään luuli jo kuolleensa ja elämästä
erotessaan toisteli uikuttaen salaperäistä
lausetta: »Jää hyvästi, Malvina, jää hyvästi
ainiaaksi!«

Buratino alkoi pudistella häntä, veti jalasta --
Piero ei liikkunut. Silloin Buratino kaivoi
taskuunsa jääneen iilimadon ja pani sen
hengettömän pikku miehen nenälle.

Pitempiä miettimättä iilimato tarttui kiinni
nenään. Piero nousi istumaan ketterästi,
pyöritteli päätään, kiskaisi iilimadon irti ja
sanoi vaikeroiden:

-- Voi, olenkin näköjään vielä elossa!

Buratino tarttui hänen poskiinsa, jotka olivat
valkoiset kuin hammaspulveri, suuteli ja kysyt

-- Miten sinä olet tänne joutunut? Miksi sinä
ratsastit harmaalla jäniksellä?

-- Buratino, Buratino, -- vastasi Piero
katsellen peloissaan ympärilleen, -- piiloita
minut nopeasti... Koirathan eivät ajaneet takaa
harmaata jänistä, vaan minua... Signor Karabas
Barabas vainoaa minua yötä päivää. Hän palkkasi
Hölmöläisten maasta poliisikoirat ja vannoi
ottavansa minut kiinni elävänä tai kuolleena.

Kaukaa alkoi taas kuulua koirien haukuntaa.
Buratino tarttui Pieroa hihasta ja veti hänet
mimosapensaikkoon, joka oli keltaisten
tuoksuvien kukkapallojen peitossa.

Maatessaan siellä lahonneiden lehtien päällä
Piero alkoi kuiskaten kertoa Buratinolle:

-- Käsitätkö, Buratino, eräänä yönä humisi
tuuli, vettä satoi kuin saavista kaataen...

### Piero Kertoo, Miten Hän Jäniksen Selässä Ratsastaessaan Joutui Hölmöläisten Maahan

-- Käsitätkö, Buratino, eräänä yönä humisi
tuuli, vettä satoi kuin saavista kaataen. Signor
Karabas Barabas istui lieden ääressä ja poltti
piippua. Kaikki nuket jo nukkuivat. Minä yksin
en nukkunut. Ajattelin sinitukkaista tyttöä...

-- Jopa löysit ajateltavan, höpsö! -- keskeytti
Buratino. -- Minä karkasin eilen siltä
tyttöpahalta -- säiliökomerosta, jossa oli
hämähäkkejä []

-- Mitä? Oletko sinä nähnyt sinitukkaisen tytön?
Sinä olet nähnyt []

-- Olipa tuo näky [] kiusaa...

Piero hyvä []

-- V [] löytämään [] kultaisen avaimen []

[] äänellä siksi, että hänen suussaan oli
hiippalakki:

-- Kehrho... -- No niin, -- eräänä yönä humisi
tuuli... -- Shiitä shinä jo kehrhoit... -- No
niin, -- jatkoi Piero, -- minä, käsitätkös, en
nukkunut ja yhtäkkiä kuulin, kun joku koputti
lujaa ikkunaan

Signor Karabas Barabas murisi:

-- Ketä sieltä tällaisella koiran ilmalla
lennättää?

[] täällä olen minä, Duremar, -- vastattiin []
ke-iilimatojen kauppias. Sallinette [] lieden
ääressä.

[] mieli katsoa, mil [] [] ovat. Käänsin []
pääni huo [] [] lista, [] eisi

Duremar kävi seisomaan selin lieteen.

Hänen vihreä takkinsa alkoi heti höyrytä ja
ilmassa tuntui liejun haju.

-- Iilimatokauppa käy huonosti, -- sanoi hän
taas. -- Lasillisesta viiniä ja kappaleesta
kylmää sianlihaa olen valmis panemaan reiteenne
tusinan mitä erinomaisimpia pikku iilimatoja,
jos luitanne kolottaa... .

-- Hiiteen, ei mitään iilimatoja! -- huusi
Karabas Barabas. -- Syökää sianlihaa ja juokaa
viiniä.

Duremar alkoi syödä sianlihaa, hänen kasvonsa
puristuivat kokoon ja venyivät pitkiksi
aivankuin olisivat olleet kumista. Syötyään ja
juotuaan hän pyysi hyppysellisen tupakkaa.

-- Signor, olen kylläinen ja lämmennyt, -- sanoi
hän. -- Maksaakseni teidän vieraanvaraisuutenne
ilmoitan teille salaisuuden.

Signor Karabas Barabas tuhisteli piippuaan ja
vastasi:

-- Maailmassa on olemassa vain yksi salaisuus,
jonka haluan tietää. Kaikesta muusta minä viis
välitän.

-- Signor, -- sanoi Duremar taas, -- tiedän
suuren salaisuuden, sen ilmoitti minulle Tortila
kilpikonna.

Nämä sanat kuullessaan Karabas Barabas mullisti
silmänsä, hypähti seisomaan, sotkeentui
partaansa, kellistyi suoraan säikähtyneen
Duremarin päälle, puristi hänet vatsaansa vasten
ja alkoi mylviä kuin härkä:

-- Armahin Duremar, kallehin Duremar, kerro,
kerro nopeammin, mitä Tortila kilpikonna
ilmoitti sinulle!

Silloin Duremar kertoi hänelle tällaisen
tarinan:

»Pyydystin iilimatoja eräästä likaisesta
lammesta Hölmöläisten maan lähettyvillä.
Palkkasin erään köyhän miehen neljästä soldosta
päivässä, -- hän riisuutui, meni lampeen ja
seisoi siellä kaulaa myöten vedessä. Hän seisoi
siellä niin kauan, kunnes hänen paljaaseen
ihoonsa imeytyi iilimatoja.

»Sitten hän nousi rannalle, minä kokosin hänestä
iilimadot ja lähetin hänet taas veteen.

»Kun olimme tällä tavoin pyydystäneet riittävän
määrän, ilmestyi vedestä yhtäkkiä käärmeen pää.

» -- Kuule, Duremar, -- sanoi pää, -- olet
peloittanut ihanan lampemme kaikki asukkaat,
samennat veden, et anna minun rauhassa levätä
aamiaisen jälkeen... Milloin tämä julkeus
loppuu?..

»Minä näin, että se oli tavallinen kilpikonna,
ja vastasin vähääkään pelkäämättä:

» -- Kun olen pyydystänyt kaikki iilimadot
likaisesta lätäköstänne...

» -- Olen valmis korvaamaan, Duremar, jos jätät
rauhaan lampemme, etkä enää koskaan tule tänne.

»Silloin rupesin tekemään pilkkaa kilpikonnasta:

» -- Voi sinua, vanhaa uivaa matkalaukkua,
tyhmää Tortila tätiä, millä luulet voivasi
korvata minulle? Ehkä luisella kuorellasi, johon
piilotat käpäläsi ja pääsi... Myisin kuoresi
kammoiksi...

»Kilpikonna tuli kiukusta vihreäksi ja sanoi
minulle:

» -- Lammen pohjassa makaa pieni taika-avain...
Tiedän erään miehen, joka on valmis tekemään
mitä hyvänsä saadakseen tuon avaimen...«

Duremar ei ennättänyt kunnolla lausua viimeisiä
sanoja, kun Karabas Barabas puhkesi huutamaan
niin kovaa kuin suinkin jaksoi:

-- Se mies olen minä! minä! minä! Rakkain
Duremar, miksi sinä et ottanut kilpikonnalta
avainta?

-- Vielä mitä! -- vastasi Duremar ja rypisti
naamansa niin, että se tuli keitetyn huhtasienen
näköiseksi. -- Vielä mitä! -- vaihtaa nyt mitä
parhaimmat iilimadot johonkin pikku avaimeen...
Lyhyesti sanoen, riitaannuimme kilpikonnan
kanssa, ja se sanoi nostaen käpälänsä vedestä:

-- Vannon, ettet sinä eikä kukaan muu saa
taika-avainta. Vannon, että avaimen saa vain se
ihminen, joka saattaa koko lammen asukkaat
pyytämään minulta sitä...

Käpälä pystyssä kilpikonna painui veteen.

-- Pitää juosta Hölmöläisten maahan hetkeäkään
tuhlaamatta! -- huusi Karabas Barabas työntäen
hätäisesti partansa päätä taskuun, sieppasi
hattunsa ja lyhdyn. -- Menen istumaan lammen
rannalle. Hymyilen lempeästi. Rukoilen
sammakoita, nuijapäitä, sukeltajia, että ne
pyytäisivät kilpikonnaa... Lupaan niille
puolitoista miljoonaa kaikkein lihavinta
kärpästä... Rupean nyyhkimään kuin yksinäinen
lehmä, valittamaan kuin kipeä kana, itkemään
kuin kilpikonna. Käyn polvilleni pienimmän
sammakko pahasen eteen... Minun pitää saada
avain! Menen kaupunkiin, menen erääseen taloon,
tunkeudun portaiden alla olevaan huoneeseen...
Etsin pikku oven, -- sen ohitse kulkevat kaikki,
mutta kukaan ei huomaa sitä. Työnnän avaimen
reikään...

-- Tässä kohdassa, käsitätkö, Buratino, --
kertoi Piero istuessaan mimosan alla mädänneillä
lehdillä, -- kertomus kävi minun mielestäni niin
mielenkiintoiseksi, että työnnyin kokonaan
esille verhon takaa.

Signor Karabas Barabas huomasi minut.

-- Sinä, vintiö, kuuntelet salaa! -- Ja hän
ryntäsi siepatakseen minut ja heittääkseen
tuleen, mutta kompastui taas partaansa ja
romahti kamalalla ryskeellä lattialle kaataen
tuoleja kumoon.

En muista, miten jouduin ikkunasta ulos, miten
kiipesin aidan yli. Pimeydessä humisi tuuli ja
pieksi sade.

Salama valaisi pääni päällä mustan pilven ja
kymmenen askeleen päässä takanani näin Karabas
Barabasin ja iilimatokauppiaan juoksevan...
Ajattelin: »Tuhoni tuli« kompastuin, kaaduin
jonkin pehmoisen ja lämpöisen päälle, sieppasin
jonkin korvista kiinni...

Se oli harmaa jänis. Se alkoi kauhusta vikistä,
ponnahti korkealle, mutta minä pidin lujasti
kiinni sen korvista, ja niin laukkasimme
pimeydessä halki peltojen, viini- ja
kasvitarhojen.

Kun jänis väsyi ja istahti liikutellen pahoilla
mielin ristisuutaan, suutelin minä sitä otsaan.

-- Ole hyvä, no, laukataan vielä pikkuisen,
harmaja...

Jänis huokasi, ja taas kiidimme ties minne --
milloin oikeaan, milloin vasempaan...

Kun pilvet hajaantuivat ja nousi kuu, näin
vuoren juurella kaupunki pahasen, jossa oli eri
suunnille kallistuneita kellotapuleita.

Kaupunkiin vievää tietä myöten juoksivat Karabas
Barabas ja iilimatokauppias.

Jänis sanoi:

-- Oh-hoh, siinä on se jäniksen onni! He menevät
Hölmöläisten kaupunkiin palkkaamaan
poliisikoiria. Valmis on, olemme mennyttä!

Jänis masentui kokonaan. Se työnsi kuonon
tassujensa väliin ja antoi korviensa lerpattaa
alhaalla.

Minä pyysin, itkin, kumarsinpa vielä
jalkoihinkin, mutta jänis ei hievahtanutkaan.

[Kaupunkiin vievää tietä myöten juoksivat
Karabas Barabas ja
iilimatokauppias.](Kuva "Kuva")

Mutta kun kaupungista syöksyi kaksi
kippuranenäistä buldogia, joilla oli musta side
oikeassa käpälässä, jäniksen koko nahka alkoi
väristä, hädin tuskin ennätin hypätä sen
selkään, kun se pötki pakoon pitkin metsää...

Lopun olet nähnyt itse, Buratino.

Piero lopetti kertomuksensa, ja Buratino kysyi
häneltä varovasti:

-- Entä missä talossa, missä portaiden alla
olevassa huoneessa on pieni ovi, jonka tuo avain
aukaisee?

-- Karabas Barabas ei ehtinyt sitä kertoa... Ah.
eikö se ole meille samantekevää, -- avain on
järven pohjassa... Tuo onni ei koskaan
kuitenkaan kohtaa meitä...

-- Oletko tällaista nähnyt? -- huudahti Buratino
hänen korvaansa. Ja otettuaan taskustaan pikku
avaimen pyöritteli sitä Pieron nenän edessä --
Se on tässä!

### Buratino Ja Piero Tulevat Malvinan Luo, Mutta Heidän Täytyy Heti Paeta Yhdessä Malvinan Ja Villakoira Artemonin Kanssa

Kun aurinko oli noussut kallioisen vuorenhuipun
ylle, Buratino ja Piero kömpivät pensaan alta ja
juoksivat pellon poikki, jota myöten yölepakko
oli viime yönä tuonut Buratinon sinitukkaisen
tytön kotoa Hölmöläisten maahan.

Oli aivan naurettavaa katsella Pieroa, kun hän
kiiruhti niin kovin, tavatakseen mitä pikimmin
Malvinan.

-- Kuulehan, Buratino, -- kyseli hän joka
viidentoista sekunnin kuluttua, -- ilostuuko hän
nähdessään minut?

-- Mistä minä sen tietäisin...

Viidentoista sekunnin kuluttua hän kysyi taas:

-- Kuulehan, Buratino, entä jos hän ei
ilostukaan?

-- Mistä minä sen tietäisin...

Loppujen lopuksi he näkivät pienen valkoisen
talon, jonka ikkunaluukkuihin oli maalattu
aurinko, kuu ja tähtiä.

Piipusta nousi ohut savu. Sitä ylempänä leijaili
pieni pilvi, joka muistutti kissan päätä.

Villakoira Artemon istui portailla ja tuon
tuostakin murahteli tuolle pilvelle.

Buratinon ei erikoisesti tehnyt mieli palata
sinitukkaisen tytön luokse. Mutta hän oli
nälissään ja tunsi jo kaukaa keitetyn maidon
tuoksun.

-- Jos tyttö paha saa taas päähänsä kasvattaa
meitä, juomme kylliksemme maitoa ja -- en jää
tänne mistään hinnasta.

Samaan aikaan tuli Malvina ulos pikku talosta.
Toisessa kädessä hänellä oli posliininen
kahvipannu, toisessa leivoskori.

Hänen silmänsä olivat vieläkin itkettyneet,
sillä hän oli varma siitä, että rotat olivat
raahanneet Buratinon säiliökomerosta ja syöneet.

Tuskin hän ehti istuutua hiekkapolulla olevan
nukkepöydän ääreen, kun taivaansiniset kukat
alkoivat huojua, perhosia lenteli niiden yllä
kuin valkoisia ja keltaisia lehtiä, ja Buratino
ja Piero tulivat esille.

Malvina avasi niin suuriksi silmänsä, että
molemmat puupojat olisivat saattaneet aivan
hyvin hypätä niihin.

Piero alkoi Malvinan nähdessään mutista sanoja,
jotka olivat niin yhtenäisyyttä vailla ja
typeriä, että me emme tässä niitä esitä.

Buratino sanoi ikäänkuin ei mitään olisi
tapahtunutkaan:

-- Siinä hän on, toin hänet, -- kasvattakaa...

Lopultakin Malvina käsitti, ettei nähnyt unta.

-- Ah, mikä onni! -- kuiskasi hän, mutta lisäsi
heti aikuisen äänellä: -- Pojat, menkää heti
peseytymään ja puhdistamaan hampaanne. Artemon,
saata pojat kaivolle.

-- Näet nyt, -- motkotti Buratino, -- hänen
päässään on vikaa -- peseytyä, puhdistaa
hampaat! Hän ajaa kenet hyvänsä puhtaudellaan
hautaan...

Kuitenkin he peseytyivät. Artemon puhdisti
häntätupsullaan heidän nuttunsa...

Istuuduttiin pöydän ääreen. Buratino ahtoi
suunsa täyteen ruokaa. Piero ei haukannut edes
leivoksen palastakaan; hän katseli Malvinaa niin
kuin tämä olisi ollut mantelitaikinasta.

Malvinaa se lopulta jo kyllästytti.

-- Mitä kummaa te näette minun kasvoissani? --
sanoi hän Pierolle. -- Olkaa hyvä ja syökää
aamiainen rauhallisesti.

-- Malvina, -- vastasi Piero, -- en ole enää
pitkään aikaan syönyt mitään, sepittelen
runoja...

Buratino alkoi hytkyä naurusta.

Malvina kummastui ja avasi taas silmänsä
suuriksi.

-- Lausukaa sitten runojanne.

Hän nojasi poskensa sievään kätöseensä, kohotti
sievät silmänsä kissan päätä muistuttavaan
pilveen.

Piero alkoi lausua runojaan sellaisella
uikutuksella, aivankuin olisi istunut syvän
kaivon pohjalla:

> On kaukomaille karannut Malvinani,\
> On kadonnut armas Malvinani.\
> En surussani tiedä mitä tekisin.\
> Erotako nukke-elämästä pitäisi?

Ei ehtinyt Piero lausua, eikä Malvina kehua
runoja, jotka häntä kovasti miellyttivät, kun
hiekkakäytävälle ilmestyi korpisammakko.

Kamalasti mullistellen silmiään se sanoi:

-- Tänä yönä vanhuudesta höperöksi käynyt
Tortila kilpikonna kertoi kaiken kulta-avaimesta
Karabas Barabasille...

Malvina kirkaisi säikähtyneenä, vaikkei
käsittänyt mitään. Piero, hajamielinen niinkuin
kaikki runoilijat, lausui jotain tolkuttomia
sanoja, joita emme tässä esitä. Buratino
sensijaan hypähti heti ja rupesi sullomaan
taskuihinsa leivonnaisia, sokeria ja makeisia.

-- Paetaan niin nopeasti kuin suinkin. Jos
poliisikoirat tuovat Karabas Barabasin tänne,
olemme hukassa.

Malvina tuli kalpeaksi kuin valkoisen perhosen
siipi. Piero luuli hänen kuolevan, kaatoi hänen
päälleen pannun sisällön -- ja Malvinan soma
mekko tahraantui kaakaoon.

Artemon ryntäsi esille kovasti haukkuen, sillä
sehän joutui pesemään Malvinan vaatteet, tarrasi
Pieroa kauluksesta ja retuutti siihen saakka
kunnes Piero sai soperrettua änkyttäen:

-- Päästä minut, ole hyvä...

Korpisammakko katseli tätä touhua silmät
mullollaan ja sanoi taas:

-- Karabas Barabas on poliisikoirien kanssa
täällä neljännestunnin kuluttua...

Malvina juoksi muuttamaan vaatteita. Piero
väänteli käsiään epätoivoisesti, yrittipä vielä
heittäytyä selälleenkin hiekkakäytävälle.
Artemon raahasi tavaranyyttejä. Ovet paukkuivat.
Varpuset visertelivät vimmatusti pensaassa.
Pääskyset liitelivät aivan maan rajassa. Pöllö
hohotti villisti ullakolla lisätäkseen vielä
sekasortoa.

Buratino vain ei menettänyt malttiaan. Hän
kuormasi Artemonin selkään kaksi nyyttiä
kaikkein tarpeellisimpia esineitä. Nyyttien
päälle pantiin istumaan Malvina, joka oli
pukeutunut sievään matkapukuun. Buratino käski
Pieron pitää kiinni koiran hännästä. Itse hän
asettui kaikkien eteen:

-- Ei mitään sekasortoa! Paetkaamme!

Kun he -- se on urhoollisena koiran edellä
asteleva Buratino, nyyttien päällä hypähtelevä
Malvina ja perässä kulkeva Piero, jonka päässä
oli terveen järjen asemesta vain tyhmiä runoja,
-- kun he tulivat sankasta heinikosta sileälle
pellolle, -- työntyi metsästä esille Karabas
Barabasin pörröinen parta. Karabas Barabas
suojasi kädellä silmiään auringolta ja
tarkasteli ympäristöä.

### Hirveä Taistelu Metsänlaidassa

Signor Karabas piteli remmistä kahta
poliisikoiraa. Nähdessään tasaisella pellolla
pakolaiset hän avasi pitkähampaisen suunsa.

-- Ähää! -- huudahti Karabas ja päästi koirat
irti.

Raivoisat koirat alkoivat ensin syytää multaa
takakäpälillään. Ne eivät edes murisseet, eivät
katsoneet pakolaisiin päinkään, vaan aivan
toiselle suunnalle, -- niin korskeita ne olivat
voimastaan.

Sitten koirat lähtivät hitaasti sitä paikkaa
kohden, mihin Buratino, Artemon, Piero ja
Malvina olivat kauhuissaan pysähtyneet.

Näytti siltä, että kaikki oli hukassa. Karabas
Barabas lönkytti sääret vääränä poliisikoirien
perässä. Hänen partansa tuli yhtämittaa ulos
takin taskusta ja sotkeutui jalkoihin.

Artemon painoi hännän koipiensa väliin ja murisi
vihaisesti. Malvina huitoi käsillään ja huusi:

-- Pelkään, pelkään!

Piero laski alas paitansa hihat ja katsoi
Malvinaan varmana, että kaikki oli lopussa.

Buratino tointui ensimmäisenä.

-- Piero, -- huusi hän, -- ota tyttöä kädestä,
juoskaa järvelle, missä joutsenet ovat!..
Artemon, heitä nyytit, ota pois kello kädestäsi,
-- rupeat tappelemaan!..

Tuskin Malvina oli kuullut tämän urhokkaan
määräyksen, kun hän hyppäsi Artemonin selästä,
nosti mekkonsa helmat ja lähti juosta
kipittämään järvelle. Piero seurasi häntä.

Artemon heitti nyytit, otti käpälästään kellon
ja nauharuusukkeen häntänsä päästä. Se näytti
ham paitaan ja hypähti vasemmalle, hypähti
oikealle ojennellen lihaksiaan ja alkoi myöskin
syytää hitaasti takakäpälillään multaa.

Buratino kiipesi kentällä yksinäisenä seisovan
pinjan pihkaista runkoa latvaan ja sieltä huusi,
ulvoi, vinkui täyttä kurkkua.

-- Petoeläimet, linnut, hyönteiset! Meitä
lyödään! Pelastakaa syyttömät pikku
puuihmiset!..

Poliisibuldogit aivankuin vasta nyt huomasivat
Artemonin ja hyökkäsivät yhtäkkiä sen kimppuun.
Ketterä villakoira kiepsahti ja puraisi yhtä
koiraa hännäntyngästä, toista reidestä.

[Metsästä työntyi esille Karabas Barabasin
pörröinen parta.](Kuva "Kuva")

Buldogit kääntyivät kömpelösti ja hyökkäsivät
uudestaan villakoiran kimppuun. Se ponnahti
korkealle ilmaan päästäen ne alitseen ja ehti
taas repiä toiselta kyljen, toiselta selän.

Kolmannen kerran hyökkäsivät buldogit Artemonin
kimppuun. Silloin Artemon rupesi juoksemaan
kenttää myöten kehässä milloin päästäen
poliisikoirat lähelleen, milloin syöksähtäen
syrjään juuri niiden nenän edessä...

Kippuranenäiset buldogit raivostuivat nyt oikein
tosissaan, ne alkoivat tuhista, juoksivat
Artemonin perässä kiirehtimättä, sitkeästi
tahtoen päästä kiinni vikkelän villakoiran
kurkkuun vaikka henki menisi.

Sillä välin Karabas Barabas tuli pinjan luo,
tarttui sen runkoon ja alkoi heiluttaa:

-- Tule alas, tule alas!

Buratino tarrautui käsin, jaloin ja hampain
oksaan kiinni. Karabas Barabas ravisteli puuta
niin, että kaikki kävyt oksilla heiluivat.

Pinjan kävyt ovat piikkisiä ja painavia, pienen
meloonin kokoisia. Kun tällaisella kävyllä osuu
päähän -- niin voi-voi!

Töin tuskin Buratino pysytteli heiluvalla
oksalla. Hän näki, että Artemonin punainen kieli
roikkui jo kuin räsy ja että Artemon loikki yhä
hitaammin.

-- Anna avain! -- karjui Karabas Barabas kita
ammollaan.

Buratino ryömi oksaa myöten, pääsi ison kävyn
luo, ja alkoi nakertaa poikki kävyn kantaa,
josta se riippui. Karabas Barabas heilahdutti
voimakkaammin puuta, ja raskas käpy lensi alas
-- pam! -- suoraan hänen suurihampaiseen
kitaansa.

Karabas Barabas aivan kyykistyi.

Buratino repäisi toisen kävyn, ja -- pam! -- se
osui suoraan Karabas Barabasin päälaelle kuin
rumpuun.

-- Meitä lyödään! -- huusi Buratino taas. --
Tulkaa auttamaan viattomia puuihmisiä!

Ensimmäisinä lensivät apuun törmäpääskyt, --
liitolennolla ne halkoivat ilmaa buldogien nenän
edessä. Turhaan koirat louskuttivat hampaitaan,
törmäpääskynen ei ole kärpänen: se on kuin
harmaa salama -- viuh! -- ja nenän ohi!

Kissan päätä muistuttavasta pilvestä putosi
musta haarahaukka -- se, joka tavallisesti toi
Malvinalle lintupaistia; se iski kyntensä
poliisikoiran selkään, rävähdytti erinomaisia
siipiään, kohotti koiran ilmaan ja päästi
irti...

Koira mätkähti maahan uikuttaen käpälät
pystyssä.

Artemon syöksyi sivusta toisen koiran kimppuun,
iski siihen rinnallaan, kaatoi kumoon, puraisi,
hypähti syrjään...

Ja taas kiiti pitkin kenttää yksinäisen pinjan
ympäri Artemon ja sen perässä tulivat ruhjotut
ja raadellut poliisikoirat.

Artemonin avuksi kiiruhtivat korpisammakot. Ne
raahasivat kahta vanhuudesta sokeaksi käynyttä
tarhakäärmettä. Tarhakäärmeiden täytyi kuitenkin
kuolla -- joko lahon kannon alla tai haikaran
vatsassa. Korpisammakot olivat saaneet
suostuteltua ne kuolemaan sankarillisesti.

Jalosukuinen Artemon päätti ryhtyä nyt avoimeen
taisteluun.

Se istuutui häntänsä päälle, irvisti
torahampaitaan.

Buldogit karkasivat sen kimppuun, ja kaikki
kolme kierivät keränä.

Artemon louskutti leukojaan, raateli kynsillään.
Buldogit eivät kiinnittäneet huomiota puremiin
ja naarmuihin, odottivat vain tilaisuutta
puraistakseen kuolettavasti Artemonia kurkusta.
Vinkuna ja ulina kiirivät pitkin kenttää.

Artemonin avuksi tuli siiliperhe: itse
siili-isä, siili-äiti, siilin anoppi, kaksi
siili-isän naimatonta tätiä ja pieniä siilin
poikasia.

Lentelivät ja surisivat sametinmustat kimalaiset
kultaviitoissaan, Vihaiset ampiaiset suhistivat
siivillään. Mateli maakiitäjiä ja purevia
pitkäviiksisiä kovakuoriaisia.

Kaikki eläimet, linnut ja hyönteiset hyökkäsivät
itseuhrautuvaisina vihattujen poliisikoirien
kimppuun.

Siili-isä, siili-äiti, siili-isän anoppi, kaksi
siili-isän naimatonta tätiä ja pienet siilin
poikaset kierähtivät kerälle ja krokettipallon
nopeudella iskivät piikeillään buldogeja
kuonoon.

Kimalaiset ja ampiaiset hyökkäsivät lennosta
buldogien kimppuun pistellen niitä myrkytetyillä
pistimillään. Kiirehtimättä kiipesivät vakavat
muurahaiset nenänsieraimiin ja laskivat siellä
myrkyllistä muurahaishappoa.

Maakiitäjät ja kovakuoriaiset purivat koiria
napaan.

Haarahaukka nokki milloin yhtä, milloin toista
koiraa nokallaan pääkalloon.

Perhoset ja kärpäset lentelivät pienenä vahvana
pilvenä niiden silmien edessä peittäen valon.

Korpisammakot pitivät valmiina kahta
tarhakäärmettä, jotka olivat auliit kuolemaan
sankarikuolemalla.

Ja silloin, kun yksi buldogeista avasi kitansa
ammolleen aivastaakseen pois myrkyllisen
muurahaishapon, vanha sokea tarhakäärme hyökkäsi
pää edellä sen kurkkuun ja tunkeutui kiemurana
ruokatorveen.

Samoin kävi toisellekin buldogille, toinen sokea
tarhakäärme syöksyi sen kitaan.

Molemmat piikitetyt, ampiaisten pistelemät,
naarmuiset koirat alkoivat tukehtumaisillaan
kieriskellä avuttomina maassa.

Jalosukuinen Artemon jäi taistelussa
voittajaksi.

Sillä aikaa Karabas Barabas sai lopultakin
vedettyä suuresta suustaan piikkisen kävyn.

Päälakeen osuneesta iskusta hänen silmänsä
olivat pullistuneet. Horjuen hän tarttui taas
pinjan runkoon. Tuuli pieksi hänen partaansa.

Istuessaan puun latvassa Buratino huomasi, että
Karabas Barabasin parran alapää, jonka tuuli oli
nostanut ylös ilmaan, oli tarttunut pihkaiseen
runkoon.

Buratino laskeutui riippumaan oksalta ja vinkui
kiusotellen:

-- Setä, etpäs saa kiinni, setä, etpäs saa
kiinni!..

Buratino hypähti maahan ja rupesi juoksemaan
pinjan ympäri. Karabas Barabas lähti hoippuen
juoksemaan kädet ojossa puun ympäri Buratinon
perässä saadakseen kopattua poikaviikarin
kiinni. Karabas Barabas juoksi ympäri kerran,
näytti jo aivan siltä, että hän saa
koukistuneilla sormillaan kiinni pakoon
vilistävän poikaviikarin, juoksi ympäri toisen
kerran, juoksi ympäri kolmannen kerran...

Hänen partansa kiertyi puunrungon ympäri,
tarttui lujasti pihkaan kiinni.

Kun parta loppui ja Karabas Barabas jäi
seisomaan nenä puuta vasten, Buratino näytti
hänelle pitkää nenää ja pinkaisi Joutsenlammelle
etsimään Malvinaa ja Pieroa.

Pörröinen Artemon linkutti hänen perässään
koiran hölkkää kolmella käpälällä, neljäs sillä
oli koukussa.

Kentälle jäi kaksi poliisikoiraa, joiden elämä
ei enää maksanut edes kuollutta näivettynyttä
kärpästä, ja hätääntynyt nukketieteiden tohtori
signor Karabas Barabas, joka oli liimaantunut
tiukasti parrastaan kiinni pinjaan.

[Hänen partansa kiertyi puunrungon
ympäri.](Kuva "Kuva")

### Luolassa

Malvina ja Piero istuivat kostealla pehmeällä
mättäällä kaislikossa.

Ylhäältä heitä peitti sudenkorentojen siipien ja
imettyjen hyttysten roskaama hämähäkinseitti.

Pienet vaaleansiniset linnut lentelivät
kaislalta kaislalle ja katselivat iloisesti ja
ihmetellen pikku tyttöä, joka itki katkerasti.

Kaukaa kuului epätoivoista parkumista ja
Vinkumista -- siellä varmaankin Artemon ja
Buratino aikoivat antaa henkensä vain kalliista
hinnasta.

-- Pelkään, pelkään! -- toisteli Malvina ja
peitti epätoivoissaan märät kasvonsa takiaisen
lehdellä.

Piero yritti lohduttaa häntä runoillaan:

> > Mättäällä istutaan,\
> > kukkia katsellaan\
> > komeita keltaisia,\
> > hyvältä tuoksuvia.

> > Jäämmekin olemaan,\
> > kesäksi asumaan\
> > kätköön kauniin kaislikon,\
> > suojaan soman mättäikön...

Malvina polki jalkaa ja sanoi:

-- Te kyllästytätte minua, kyllästytätte,
poika!.. Taittakaa uusi takiaisen lehti, --
näettehän, tämä on likomärkä ja reikäinen.

Odottamatta kaukainen hälinä ja vinkuminen
hiljeni. Malvina löi hitaasti kätensä yhteen:

-- Artemon ja Buratino kuolivat...

Ja hän heittäytyi suinpäin mättäälle, vihreään
sammaleeseen.

Piero tarpoi avuttomana hänen ympärillään. Tuuli
vihelteli hiljaa kaislan viuhkoissa.

Lopulta kuului askelia. Varmasti sieltä tuli
Karabas Barabas siepatakseen ja työntääkseen
pohjattomiin taskuihinsa Malvinan ja Pieron.
Kaislat työntyivät syrjään, -- ja esille tuli
Buratino nenä pystyssä ja suu naurussa korviin
saakka. Hänen jäljessään linkutti ylt'ympäriinsä
revitty Artemon kaksi nyyttiä selässään...

-- Kaikkea tässä vielä, halusivat tapella minun
kanssani! -- sanoi Buratino kiinnittämättä
huomiota Malvinan ja Pieron iloon. -- Mitä
minulle merkitsevät kissa, kettu, mitä
poliisikoirat, mitä itse Karabas Barabas, tphy!
Tyttö riepu, kömmi koiran selkään, poika paha,
pidä hännästä kiinni. Lähdettiin...

Ja hän lähti urhoollisesti astelemaan järven
ympäri toiselle puolelle mättäitä myöten,
työntäen kyynärpäillään kaisloja syrjään...

Malvina ja Piero eivät tohtineet edes kysyä
häneltä, miten oli päättynyt taistelu
poliisikoirien kanssa ja miksi ei Karabas
Barabas aja heitä takaa.

Kun he pääsivät toiselle rannalle, jalosukuinen
Artemon alkoi uikuttaa ja ontua kaikilla
käpälillään. Piti pysähtyä ja sitoa sen haavat.
Kivisellä mäennyppylällä kasvavan männyn suurten
juurien alla he näkivät luolan. Sinne raahattiin
nyytit ja sinne ryömi Artemonkin.

Jalosukuinen koira nuoli ensin joka käpälän,
ojensi ne sitten Malvinalle. Buratino repi
Malvinan vanhan paidan suikaleiksi, Piero piti
siteitä käsissään ja Malvina sitoi käpäliä.

Sidonnan jälkeen Artemonille pantiin
kuumemittari, ja koira nukahti rauhallisesti.

Buratino sanoi:

-- Piero, ala mennä järvelle, tuo vettä.

Piero lähti kuuliaisena tallustelemaan mutisten
runoja ja kompastellen, matkalla hän hävitti
kannun kannen, töin tuskin toi tilkan vettä
teekannun pohjalla.

Buratino sanoi:

-- Malvina, kipaise hakemaan risuja nuotiota
varten.

Malvina katsahti moittivasti Buratinoon, kohotti
olkapäätään -- ja toi muutaman kuivan korren.

Buratino sanoi:

-- Kyllä noiden hyvinkasvatettujen kanssa on
ihan hukassa...

Hän toi itse vettä, kokosi itse risuja ja
männynkäpyjä, sytytti itse nuotion luolan
suulle, niin suuren, että korkean männyn oksat
alkoivat heilua... Keitti itse kaakaota veteen.

-- Joutuin! Istukaa aamiaiselle...

Malvina oli koko tämän ajan ollut vaiti huulet
tiukasti kiinni. Mutta nyt hän sanoi -- oikein
lujasti, aikuisen äänellä:

-- Älkää luulkokaan, Buratino, että jos te
taistelitte koirien kanssa ja voititte,
pelastitte meidät Karabas Barabasilta ja
käyttäydyitte edelleenkin urhoollisesti, niin se
pelastaa teidät käsien pesulta ja hampaiden
puhdistamiselta ennen syöntiä...

Buratino ällistyi hirveästi: -- siinä sitä
oltiin! -- hän jäi tuijottamaan tyttöön, jolla
oli rautainen luonne.

Malvina tuli ulos luolasta ja löi kämmenensä
yhteen:

-- Perhoset, toukat, kovakuoriaiset,
korpisammakot...

Eipä kulunut minuuttiakaan, kun heidän luokseen
lensi kukkien siitepölyn tahrimia suuria
perhosia, mateli toukkia ja synkkiä
kovakuoriaisia.

Korpisammakoita tuli hyppien niin että vatsa
löpsähteli maata vasten.

Perhoset istuutuivat luolan seinämille
liikutellen siipiään, jotta sisällä olisi
kaunista, eikä seiniltä rapiseva multa joutuisi
ruokaan.

Kovakuoriaiset kierittivät palloiksi kaiken
roskan luolan lattialta ja heittivät ne pois.

Lihava valkoinen toukka kömpi Buratinon pään
päälle ja hänen nenällään riippuen puristi
itsestään hieman tahnaa Buratinon hampaille.
Halusi tai ei -- ne oli puhdistettava.

Toinen toukka puhdisti Pieron hampaat.

Tuli esille uninen mäyrä, joka muistutti
pörröistä porsasta... Se otti käpälillään
ruskeita toukkia, puristi niistä ruskeata
voidetta kengille ja puhdisti mainiosti
hännällään kaikki kolme paria kenkiä --
Malvinan, Buratinon ja Pieron.

Puhdistettuaan se haukotteli: ah-ha-haa, -- ja
mennä löntysti pois.

Lentää pyrähti iloinen, touhukas kirjava hyyppä,
jonka punainen töyhtö nousi pystyyn, kun se
jotain ihmetteli.

-- Kenet pitää kammata?

-- Minut, -- sanoi Malvina -- Kähertäkää ja
kammatkaa, tukkani on pörröinen...

-- Entä missä peili on? Kuulkaahan,
sydänkäpyseni...

Silloin mulkosilmäiset korpisammakot sanoivat:

-- Me tuomme...

Kymmenen korpisammakkoa hyppiä loiski järvelle.
Peilin asemesta ne raahasivat peilikarpin, niin
lihavan ja unisen, että siitä oli samantekevää,
mihin sitä evistä vedettiin.

Karppi pantiin seisomaan pyrstölleen Malvinan
eteen. Ettei se olisi tukehtunut, sen suuhun
kaadettiin teepannusta vettä.

[Luolan ohi menivät lääkeiilimatojen kauppias
Duremar ja laahustavasti kulkeva Karabas
Barabas.](Kuva "Kuva")

Touhuava hyyppä kähersi ja kampasi Malvinan. Se
otti varovasti seinältä yhden perhosista ja
puuteroi sillä tytön nenän.

-- Valmis on, sydänkäpyseni.

Ja -- fiuh! -- se lensi kirjavana keränä
luolasta pois.

Korpisammakot raahasivat peilikarpin takaisin
järveen. Buratino ja Piero -- halusivatpa he
sitä tai ei -- pesivät kätensä ja vieläpä
kaulansakin.

Malvina antoi luvan istuutua aamiaiselle.

Aamiaisen jälkeen, puhdisteltuaan muruset
polviltaan, hän sanoi:

-- Buratino, ystäväni, viime kerralla jäimme
sanelukirjoitukseen. Jatkamme oppituntia...

Buratinon teki mieli juosta pois luolasta --
minne hyvänsä. Mutta eihän sopinut jättää
avuttomia tovereita ja kipeätä koiraa! Hän
mutisi:

-- Kirjoitusvälineitä ei ole mukana...

-- Onpahan, -- sanoi Artemon voihkien. Se ryömi
nyytin luo, avasi sen hampaillaan, otti esille
mustepullon, kynäkotelon, vihkon, vieläpä pienen
pallokartankin.

-- Älkää puristako niin kovin mustekynänvartta
älkääkä pitäkö kiinni liian läheltä kynänterää,
sillä tahritte sormet musteeseen, -- sanoi
Malvina. Hän katseli sievillä silmillään luolan
kattoon, perhosiin ja...

Samassa kuului oksien ritinää, karkeita ääniä,
-- luolan ohi menivät lääkeiilimatojen kauppias
Duremar ja laahustavasti kulkeva Karabas
Barabas.

Nukketeatterin johtajan otsalla punotti suuri
kuhmu, nenä oli ajetuksissa, parta takkuinen ja
pihkassa.

Voihkien ja syljeskellen hän puheli:

-- He eivät ole voineet paeta kauas. He ovat
jossain täällä metsässä.

### Buratino Päättää Ottaa Selville Keinolla Millä Hyvänsä Karabas Barabasilta Pienen Kulta-avaimen Salaisuuden

Karabas Barabas ja Duremar astelivat hitaasti
luolan ohi.

Tasangolla käydyn taistelun aikana
lääkeiilimatojen kauppias oli peloissaan istunut
pensaan takana. Kun kaikki oli loppunut, hän
odotti, kunnes Artemon ja Buratino katosivat
tuuheaan heinikkoon, ja sitten vasta suurella
vaivalla repi irti Karabas Barabasin parran
pinjan rungosta.

-- Jopa teki poikaviikari teidät kauniiksi! --
virkkoi Duremar. -- Teidän täytyy panna
niskaanne kaksi tusinaa parhaita iilimatoja...

Karabas Barabas karjaisi:

-- Tuhat tulimmaista! Nopeasti ajamaan
pahantekijöitä takaa!..

Karabas Barabas ja Duremar lähtivät seuraamaan
pakolaisten jälkiä. He taivuttivat käsin heinää,
tarkastivat joka pensaan, kopeloivat joka
mättään.

He näkivät nuotion savun vanhan hongan juurien
välissä, mutta heidän päähänsä ei
pälkähtänytkään, että tässä luolassa piiloilivat
pienet puuihmiset, ja olivatpa vielä nuotionkin
sytyttäneet.

-- Sen kelvottoman Buratinon minä leikkelen
kappaleiksi linkkuveitsellä! -- mörisi Karabas
Barabas.

Pakolaiset lymysivät luolassa.

Mitä oli tehtävä? Paetako? Mutta yltä ja päältä
kääreisiin sidottu Artemon nukkui sikeästi.
Koiran täytyi nukkua kaksikymmentä neljä tuntia,
jotta sen haavat olisivat parantuneet.

Ei suinkaan jalosukuista koiraa voi jättää yksin
luolaan.

Ei, ei, jos pelastaudutaan, niin kaikki yhdessä,
jos kuollaan, niin kaikki yhdessä...

Luolan syvyydessä Buratino, Piero ja Malvina
neuvottelivat kauan nenät yhdessä. Päätettiin
odottaa täällä aamuun asti, maastota luolan suu
oksilla ja tehdä ravitseva ruiske Artemonille,
että se paranisi pikemmin.

Buratino sanoi:

-- Kuitenkin haluan keinolla millä hyvänsä
kuulla Karabas Barabasilta, missä on se pikku
ovi, jonka avaa pieni kulta-avain. Pikku oven
takana on jotain erinomaista, ihmeellistä... Ja
se on tuova meille onnea...

-- Pelkään jäädä tänne ilman teitä, pelkään, --
valitti Malvina.

-- Eikö Pierosta ole apua?

-- Ah, hän vain lausuu runoja...

-- Minä tulen puolustamaan Malvinaa kuin
leijona, -- virkkoi Piero käheällä äänellä,
kuten suuret pedot puhelevat, -- te ette vielä
tunne minua...

-- Kelpo poika, Piero, on jo aikakin!

Ja Buratino porhalsi juoksuun Karabas Barabasin
ja Duremarin jälkiä myöten.

Hän näki heidät pian. Nukketeatterin johtaja
istui puron rannalla, Duremar asetteli hänen.
kuhmunsa päälle poimuhierakkahaudetta. Kauas
kuului vihainen kurina Karabas Barabasin
tyhjästä vatsasta ja ikävystyttävä piipitys
lääkeiilimatojen kauppiaan tyhjästä vatsasta.

-- Signor, meidän täytyy syödä, -- puhui
Duremar, -- pahantekijöiden etsiminen saattaa
pitkittyä sydänyöhön asti.

-- Söisin nyt kokonaisen pikku porsaan sekä pari
ankkaa, -- vastasi Karabas Barabas synkkänä.

Kumppanukset tarpoivat »Kolmen rantatörön«
ravintolaan -- sen kilpi näkyi kukkulalta. Mutta
nopeammin kuin Karabas Barabas ja Duremar,
juosta kipitti sinne Buratino kyyryssä heinän
suojassa, jotta häntä ei huomattaisi.

Ravintolan oven luona Buratino hiipi suuren
kukon luo, joka jyvän tai kananpoikasen
suolenpalan löydettyään pudisteli ylpeänä
punaista helttaansa, raapi kynsillään ja kutsui
hätäisesti kanoja kestitykseen:

-- Ko-ko-ko!..

Buratino ojensi sille kämmenellään
mantelileivoksen murusia:

-- Maistakaahan, signor ylipäällikkö.

Kukko vilkaisi ankarasti puiseen poi-kaan, mutta
ei malttanut, vaan nokkasi hänen kämmentään.

-- Ko-ko-ko!..

-- Signor ylipäällikkö, minun pitäisi päästä
ravintolaan, mutta niin, ettei isäntä huomaisi
minua. Minä piiloudun teidän ihanan kirjavan
pyrstönne suojaan ja te viette minut aivan
lieden luo. Suostutteko?

-- Ko-ko! -- virkkoi kukko entistä kopeammin.

Se ei ymmärtänyt mitään, mutta salatakseen
ymmärtämättömyytensä se lähti arvokkaasti
astelemaan ravintolan avonaista ovea kohden.
Buratino tarttui sitä kupeista siipien alta,
peittäytyi sen pyrstön suojaan ja asteli
kyykkysillään keittiöön aivan lieden luo, missä
kaljupäinen ravintolan isäntä hääri pyöritellen
tulella paistinvartaita ja paistinpannuja.

[Buratino tarttui sitä kupeista siipien alta ja
peittäytyi sen pyrstön suojaan...](Kuva "Kuva")

-- Menetkö pois, vanha liemiliha! -- huudahti
isäntä kukolle ja potkaisi niin kovasti, että
kukko -- kot-kot-kot-koo! -- epätoivoisesti
kotkottaen lensi ulos säikähtyneiden kanojen
luokse.

Buratinoa ei huomattu. Hän livahti isännän
jalkojen ohi ja istuutui suuren saviruukun
taakse.

Nyt kuuluivat Karabas Barabasin ja Duremarin
äänet

Syvään kumarrellen isäntä meni heitä vastaan.

Buratino kapusi saviruukkuun ja piiloutui sinne.

### Buratino Saa Selville Pienen Kulta-avaimen Salaisuuden

Karabas Barabas ja Duremar vahvistivat itseään
paistetulla porsaalla. Isäntä kaatoi viiniä
laseihin.

Imeskellessään porsaan jalkaa Karabas Barabas
sanoi isännälle:

-- Viinisi on kelvotonta, kaadahan minulle
tuosta ruukusta! -- Ja osoitti sian sorkalla
ruukkua, missä Buratino istui...

-- Signor, se on tyhjä ruukku, -- vastasi
isäntä.

-- Valehtelet, näytä.

Silloin isäntä nosti ruukun ja käänsi sen
ylösalaisin. Buratino puristi kaikin voimin
kyynärpäitään ruukun seinämiä vasten, jottei
putoaisi pois.

-- Siellä häämöttää jotain mustaa, -- kähisi
Karabas Barabas.

-- Siellä hohtaa jotain valkoista, -- vahvisti
Duremar.

-- Signorit, tulkoon näppy kieleeni, menköön
noidannuoli selkääni, mutta ruukku on tyhjä!

-- Pane se sitten pöydälle, heittelemme sinne
luut.

Ruukku, jossa Buratino istui, pantiin
nukketeatterin johtajan ja lääkeiilimatojen
myyjän väliin. Buratinon päähän alkoi tippua
kaluttuja luita ja: leivänkuoria.

Juotuaan paljon viiniä Karabas Barabas ojensi
partansa lähelle tulta, jotta siitä valuisi pois
pihka, joka siihen oli tarttunut.

-- Panen Buratinon toiselle kämmenelleni, --
kehui hän, -- toisella läimäytän päälle ja
hänestä jää vain märkä jälki.

-- Tuo ilkimys ansaitsee sen hyvin, -- vahvisti
-- - Duremar, -- mutta olisi hyvä panna ensin
hänelle iilimatoja, jotta ne imisivät kaiken
veren...

-- Ei! -- Karabas Barabas löi nyrkkiä pöytään.
-- Ensin otan häneltä pois kulta -- avaimen...

Isäntä puuttui keskusteluun, -- hän tiesi jo
puisten pikku ihmisten paosta.

-- Signor, teidän ei tarvitse väsyttää itseänne
etsiskelyllä. Kutsun heti kaksi ketterää poikaa
ja sillä aikaa, kun te vahvistatte itseänne
viinillä, he etsivät nopeasti koko metsän ja
raahaavat Buratinon tänne.

-- Olkoon menneeksi. Lähetä pojat, -- myöntyi
Karabas Barabas, ojentaen tulta kohden suuret
kenkäinsä pohjat. Ja kun hän oli jo juovuksissa,
niin alkoi laulaa täyttä kurkkua:

Väkeni on kummaa,\
puista kansaa, tyhmää.\
Valtias oon nukkien,\
sepä minä olenkin...

Julma Karabas,\
uljas Barabas...\
Minut nähdessään\
nuket kumartaa.

Piiskani on kaikille\
rumille ja kauniille --\
piiska seitsensuikainen,\
piiska seitsensuikainen.

Sitä minä heilautan --\
väkeäni peloitan,\
väkeni jo laulahtaa\
mulle rahaa kokoaa

suureen taskuuni,\
suureen taskuuni...

Silloin Buratino sanoi vonkuvalla äänellä ruukun
sisästä!

-- Ilmaise salaisuus, onneton, ilmaise
salaisuus!..

Yllättynyt Karabas Barabas louskautti leukojaan
kuuluvasti ja mulkoili Duremariin.

-- Sinäkö se olit?

-- En, en se minä ollut...

-- Kuka sitten sanoi, että minä ilmaisisin
salaisuuden?

Duremar oli taikauskoinen; hän oli sitäpaitsi
myöskin juonut paljon viiniä. Hänen kasvonsa
kävivät kauhusta sinisiksi ja kurtistuivat kuin
huhtasieni.

Häneen katsovan Karabas Barabasinkin hampaat
kalisivat.

-- Ilmaise salaisuus, -- vonkui salaperäinen
ääni taas ruukusta, -- muuten, sinä onneton, et
nouse tältä tuolilta!

Karabas Barabas yritti hypätä seisomaan, mutta
ei voinut edes kohottautua.

-- Mi-mi-mikä sa-sa-salaisuus? -- kysyi hän
änkyttäen.

Ääni vastasi:

-- Tortila kilpikonnan salaisuus.

Kauhuissaan Duremar painui hitaasti pöydän alle.
Karabas Barabasin leuka loksahti alas.

-- Missä on ovi, missä on ovi? -- - vonkui ääni
kuin tuuli uuninpiipussa syysyönä...

-- Vastaan, vastaan, vaikene, vaikene! --
kuiskasi Karabas Barabas. -- Ovi on vanhan
Carlon komerossa, maalatun lieden takana...

Tuskin hän oli lausunut nämä sanat, kun isäntä
tuli pihalta:

-- Tässä ovat ne luotettavat pojat, rahasta ne
tuovat teille, signor, vaikka itse pirun...

Ja hän viittasi kynnyksellä seisoviin Alisa
kettuun ja Basilio kissaan. Kettu otti
kunnioittavasti vanhan hatun päästään.

-- Signor Karabas Barabas lahjoittaa meille
köyhille kymmenen kultarahaa, ja me annamme
hänen käsiinsä Buratino ilkimyksen tältä
paikaltamme hievahtamatta.

Karabas Barabas kaivoi partansa alta
liivintaskusta kymmenen kultarahaa,

-- Tässä on rahat, entä missä Buratino on?

Kettu laski moneen kertaan rahat, huokasi
antaessaan puolet kissalle ja viittasi
käpälällään:

-- Hän on tuossa ruukussa nenänne edessä,
signor...

Karabas Barabas sieppasi ruukun pöydältä ja
paiskasi sen kiivaasti kiviselle lattialle.
Sirpaleiden ja kaluttujen luiden joukosta
hypähti esille Buratino. Sillä aikaa, kun kaikki
seisoivat suu auki ihmetyksestä, Buratino lensi
nuolena ravintolasta pihalle, suoraan kukon luo,
joka ylpeänä katseli milloin toisella, milloin
toisella silmällään pientä kuollutta matoa.

-- Sinä annoit minut ilmi, vanha lintupaisti! --
sanoi Buratino sille nenä hurjasti pystyssä. --
No, painele nyt minkä kintuistasi pääset...

Ja hän tarttui lujasti sen kenraalinpyrstöön.
Kukko ei käsittänyt mitään, levitti siipensä ja
lähti juosta viipottamaan pitkillä jaloillaan.
Buratino vihurina sen perässä -- mäen alle, tien
poikki, peltoa pitkin metsää kohden.

Karabas Barabas, Duremar ja ravintolan isäntä
tointuivat lopulta hämmästyksestään ja juoksivat
Buratinon perään. Mutta vaikka he olisivat
kuinka katselleet joka puolelle, häntä ei
näkynyt missään, vain kaukana pellolla juoksi
kukko sen minkä kerkesi. Mutta kun kaikki
tiesivät, että se oli hupsu, ei siihen kukaan
kiinnittänyt huomiota.

### Buratino Joutuu Ensi Kerran Epätoivoon, Mutta Kaikki Päättyy Onnellisesti

Tyhmä kukko väsyi, juoksi enää suurella.
vaivalla nokka auki. Loppujen lopuksi Buratino
päästi irti sen rutistuneen pyrstön.

-- Mene kanojesi luo, kenraali...

Ja Buratino lähti yksin sinne, missä lehvien
lomitse välkkyi kirkkaana Joutsenlampi.

Kas siinä oli jo pinjakin kivisellä
mäennyppylällä ja tuossa oli luolakin.
Yltympäriinsä oli heitelty katkottuja oksia.
Heinikko oli kärrynpyörien litistämää.

Buratinon sydän alkoi kovasti sykkiä. Hän
laskeutui nopeasti mäennyppylältä, kurkisti
väärien juurien alle...

Luola oli tyhjä!!!

Ei ollut Malvinaa, ei Pieroa eikä Artemonia.

Vain kaksi räsyä lojui maassa. Hän nosti ne,ne
olivat Pieron paidasta revityt hihat.

Joku oli ryöstänyt hänen ystävänsä! He ovat
joutuneet tuhon omiksi! Buratino lankesi
kasvoilleen, -- hänen nenänsä upposi syvälle
multaan.

Vasta nyt Buratino käsitti, miten rakkaita
ystävät olivat hänelle. Kasvattakoon Malvina
vaan, lausukoon Piero vaikka tuhat kertaa
peräkkäin runojaan, -- Buratino antaisi pienen
kulta-avaimenkin, kunhan vain näkisi taas
ystävänsä.

Hänen päänsä viereen kohosi kuulumattomasti
pieni kuohkea multakasa, sieltä kömpi samettinen
myyrä, jonka kämmenet olivat vaaleanpunaiset. Se
aivasti vingahtaen kolme kertaa ja sanoi:

-- Olen sokea, mutta kuulen erittäin hyvin.
Tänne ajoivat pienet kärryt, joiden eteen oli
valjastettu lampaita. Niissä istuivat Kettu,
Hölmöläisten kaupungin kuvernööri ja etsiviä.
Kuvernööri määräsi:

»-- Ottakaa kiinni ilkiöt, jotka pieksivät minun
parhaita poliisejani heidän ollessaan
suorittamassa virkatehtäväänsä! Ottakaa heidät!«

»Etsijät vastasivat:«

»-- Hau!«

»Ne hyökkäsivät luolaan, ja siellä alkoi kauhea
temmellys. Sinun ystäväsi sidottiin, paiskattiin
kärryille nyyttien kanssa ja vietiin pois.«

Mitä hyötyä oli maata nenä mullassa! Buratino
nousi nopeasti seisomaan ja lähti juoksemaan
kärrynraiteita myöten. Hän kiersi järven, tuli
tuuheaheinäiselle niitylle.

Hän kulki kulkemistaan... Hänellä ei ollut
minkäänlaista suunnitelmaa päässään. Ystävät oli
pelastettava -- ja siinä kaikki.

Hän tuli rotkon reunalle, josta toissayönä oli
pudonnut takiaisiin. Alhaalla hän näki likaisen
lammen, jossa asui Tortila kilpikonna. Lammelle
vievää tietä ajoivat pikku kärryt; kärryjä veti
kaksi lammasta, jotka olivat laihoja kuin
luuranko, niiden villakin oli aivan takussa.

[Lammelle vievää tietä ajoivat pikku
kärryt.](Kuva "Kuva")

Ajajan penkillä istui lihava kissa posket
pullollaan, kultasankaiset silmälasit nenällä,
se toimi kuvernöörillä salaisena
korvaankuiskuttajana. Sen takana istui arvokas
Kettu, kuvernööri... Nyyttien päällä makasivat
Malvina, Piero ja kääreisiin sidottu Artemon,
sen aina ennen niin hyvin suittu häntä laahasi
tupsuna maantien pölyssä.

Kärryjen takana kulki kaksi etsivää --
dobermannpinsheriä.

Yhtäkkiä etsivät nostivat kuononsa ja näkivät
rotkon reunalla Buratinon valkoisen hiippalakin.

Voimakkain hypyin pinsherit lähtivät kapuamaan
jyrkkää rinnettä ylös. Mutta ennen kuin ne
pääsivät ylös asti, Buratino, jolla ei ollut
enää paikkaa, mihin olisi piiloutunut tai
paennut, yhdisti kätensä pään päällä ja
heittäytyi pääskysenä kaikkein jyrkimmältä
kohdalta alas likaisen vihreään, limaskan
peittämään lampeen.

Hän piirsi ilmassa käyrän ja olisi tietysti
osunut lampeen Tortila tädin suojaan, jollei
olisi noussut kova tuulenpuuska.

Tuuli sieppasi keveän puisen Buratinon,
pyöritti, kieputti häntä
»kaksoissyöksykierteessä« ja paiskasi syrjään,
ja pudotessaan Buratino mäiskähti suoraan
kärryille kuvernööri Ketun päähän.

Lihava kissa kultaisissa silmälaseissa putosi
odottamattomuudesta istuimeltaan, ja koska se
oli konna ja pelkuri, se tekeytyi pyörtyneeksi.

Kuvernööri Kettu, myöskin kauhea pelkuri,
ryntäsi vingahtaen pakoon jyrkännettä myöten ja
ryömi siinä samassa mäyrän koloon. Siellä sen ei
ollut kovinkaan mukava olla: mäyrät rankaisivat
ankarasti tällaisia vieraita.

Lampaat karahtivat pakoon, kärryt kaatuivat
kumoon, Malvina, Piero ja Artemon kierivät
nyyttien kanssa takiaisiin.

Kaikki tämä tapahtui niin nopeasti, että te,
rakkaat lukijat, ette olisi ennättäneet laskea
kaikkia kätenne sormia.

Dobermannpinsherit syöksyivät pitkin loikkauksin
jyrkänteeltä alas. Laukattuaan kumossa olevien
kärryjen luo ne näkivät lihavan kissan makaavan
pyörryksissä. Ne näkivät takiaisissa lojuvat
puiset pikku ihmiset ja kääreisiin sidotun
villakoiran. Mutta kuvernööri Kettua ei näkynyt
missään.

Se oli kadonnut -- aivankuin sen olisi maa
nielaissut -- se, jota etsivien piti vartioida
kuin silmäteräänsä.

Ensimmäinen etsivä nosti kuononsa ja päästi
epätoivoisan koiran ulvonnan.

Toinen etsivä teki saman:

-- Ai-jai-jai-jai-jai -- uu-uu!..

Ne hyökkäsivät etsimään ja etsivät koko rinteen.
Taas ulvoivat murheissaan, sillä ne olivat jo
näkevinään piiskan ja rautaristikon.

Takaruumistaan nöyrästi kieputellen ne juoksivat
Hölmöläisten maahan valehdellakseen
poliisiosastossa, että kuvernööri muka oli
otettu elävänä taivaaseen, -- ne keksivät
matkalla sellaisen jutun omaksi
puolustuksekseen.

Buratino tunnusteli hiljaa itseään -- jalat ja
kädet olivat ehjät. Hän konttasi takiaisiin ja
vapautti naruista Malvinan ja Pieron.

Sanaakaan sanomatta Malvina kietoi kätensä
Buratinon kaulaan, mutta ei voinut suudella --
tämän pitkä nenä oli tiellä.

Pieron hihat oli revitty kyynärpäitä myöten,
valkoinen ihojauhe oli varissut poskilta ja
osottautui, että hänen poskensa olivat
tavalliset -- punaiset, huolimatta hänen
kiintymyksestään runoihin.

-- Minä tappelin kovasti, -- sanoi hän karkealla
äänellä. -- Jos minulle ei olisi pantu jalkaa
eteen -- ei minua olisi saatu millään kiinni.

Malvina vakuutti:

-- Hän tappeli kuin leijona.

Hän kietoi kätensä Pieron kaulaan ja suuteli
tätä kummallekin poskelle.

-- Riittää, riittää jo nuoleskeleminen, --
murisi Buratino, -- paetkaamme. Artemonin
vedämme hännästä.

Kaikki kolme tarttuivat onnettoman koiran
häntään ja laahasivat rinnettä ylös.

-- Päästäkää, menen itse, tällainen on
alentavaa, -- valitti siteissä oleva villakoira.

-- Ei, ei, olet liian heikko.

Mutta tuskin he olivat päässeet rinteen
puoliväliin, kun ylhäälle ilmestyivät Karabas
Barabas ja Duremar. Alisa kettu osoitti
käpälällään pakolaisiin, Basilio kissa pörristi
viiksensä ja sihisi ilkeästi.

-- Hah-hah-ha, kerrassaan mainiota! -- Karabas
Barabas nauraa hohotti. -- Pieni kulta-avain
tulee itse käsiini!

Buratino koetti nopeasti keksiä, miten voisi
selviytyä uudesta hädästä. Piero puristi
Malvinan syleilyynsä aikoen luopua hengestään
vain kalliista hinnasta. Tällä kerralla ei ollut
mitään pelastumisen toivoa.

Duremar hihitti mäen päällä.

-- Signor Karabas Barabas, antakaa sairas
villakoira minulle, heitän sen lampeen pikku
iilimadoille, että minun pikku iilimatoni
lihoisivat...

Lihavaa Karabas Barabasia laiskotti laskeutua
alas, hän houkutteli pakolaisia sormellaan, joka
oli kuin paksu lyhyt nakkimakkara:

-- Tulkaa, tulkaa luokseni, lapsukaiset...

-- Ei askeltakaan! -- kielsi Buratino. -- Kun on
kuoltava, niin kuollaan iloisesti! Piero, lausu
joitain kaikkein huonoimpia runojasi. Malvina,
naura täyttä kurkkua...

Muutamista puutteistaan huolimatta Malvina oli
hyvä toveri. Hän pyyhki kyyneleensä ja rupesi
nauramaan, ja se oli hyvin loukkaavaa niille,
jotka seisoivat ylhäällä.

Piero keksi heti runon ja alkoi vonkua
epämiellyttävällä äänellä:

> Kohta Alisa löylyn saa --\
> keppi sitä odottaa.\
> Basilio katti kurja,\
> ilkimys ja rosvo hurja.

> Duremar on kummitus,\
> ryppynaama rumilus.\
> Karabas Barabas,\
> emme pelkää sinua...

Samaan aikaan Buratino ilveili ja kiusasi:

-- Hei sinä, nukketeatterin johtaja, vanha
oluttynnyri, tyhmyyttä täynnä oleva rasvasäkki,
tule alas, tule alas meidän luoksemme, -- syljen
sinun partakuontaloosi!

Vastaukseksi Karabas Barabas karjui kaameasti.
Duremar kohotti laihat kätensä taivasta kohden.

Alisa kettu hymähti ovelasti:

-- Sallitteko vääntää noiden ilkimysten niskat
nurin?

Vielä hetki -- ja kaikki olisi ollut lopussa...
Yhtäkkiä lentää suhahti joukko törmäpääskyjä:

-- Täällä, täällä, täällä!..

Karabas Barabasin pään ylitse lensi harakka
kovasti räkättäen:

-- Nopeammin, nopeammin, nopeammin!..

Ja mäen päälle ilmaantui vanha Carlo pappa.

Hänen hihansa oli kääritty, kädessä oli
ryhmysauva, kulmakarvat olivat rypyssä...

Hän tyrkkäsi olkapäällään Karabas Barabasia,
kyynärpäällään Duremaria, ryhmysauvalla sivalsi
Alisa kettua selkään, potkaisi saappaallaan
Basilio kissan syrjään...

Tämän jälkeen hän kumartui ja katsoi rinteeltä
alas, missä pienet puuihmiset seisoivat, ja
sanoi iloisesti:

-- Poikani, Buratino vekkuli, olet elossa ja
terveenä, -- tule pian luokseni!

### Buratino Palaa Lopultakin Kotiin Carlo Papan, Malvinan, Pieron Ja Artemonin Kanssa

Carlon odottamaton ilmaantuminen, hänen
ryhmysauvansa ja rypistetyt kulmakarvansa saivat
pahantekijät kauhun valtaan.

Alisa kettu ryömi tiheään heinikkoon ja lähti
siellä juoksemaan minkä jaloista pääsi, ja vain
aika-ajoin pysähtyi pudistellakseen itseään
ryhmysauvan iskun jälkeen.

Basilio kissa, lennettyään kymmenisen askeleen
päähän, sihisi kiukusta kuin puhkaistu
polkupyörän kumi.

Duremar kokosi Vihreän takkinsa liepeet ja
laskeutui alas rinteeltä toistellen:

-- Minä en ole syyllinen, minä en ole
syyllinen...

Mutta jyrkässä kohdassa hän luiskahti, vieri
alas kauheasti kolisten ja putosi molskahtaen
lampeen.

Karabas Barabas jäi seisomaan sinne, missä
seisoi. Hän vain painoi päänsä ihan päälakea
myöten syvälle hartiain Väliin; hänen partansa
roikkui kuin tappuratukko.

Buratino, Piero ja Malvina kapusivat mäelle.
Carlo pappa otti heidät yksitellen syliinsä ja
varotti sormellaan:

-- Kyllä minä näytän teille, vekkulit!

Ja hän pani heidät povelleen.

Sitten Carlo pappa laskeutui muutaman askeleen
rinnettä alas ja kyykistyi onnettoman koiran
luo. Uskollinen Artemon nosti kuononsa ja
nuolaisi Carloa nenään. Samassa Buratino
kurkisti povelta:

-- Carlo pappa, me emme lähde kotiin ilman
koiraa.

[Ja Carlo lähti tietä myöten
kaupunkiin.](Kuva "Kuva")

-- Eh-heh-hee, -- vastasi Carlo, -- raskaaksihan
se käy, mutta kai minä jotenkuten kannan perille
teidän koiranne.

Hän nosti Artemonin olalleen ja ähkyen
painavasta kantamuksesta kapusi ylös, missä
Karabas Barabas edelleenkin seisoi pää syvällä
hartiain Välissä, silmät mullollaan.

-- Nuket ovat minun... -- murisi hän.

Carlo pappa vastasi hänelle ankarasti:

-- Voi sinua! Kenen kanssa vanhoilla päivilläsi
olet ryhtynyt tekemisiin, -- koko maailmalle
tunnettujen Veijarien -- Duremarin, kissan ja
ketun kanssa. Sorratte pieniä! Se on
häpeällistä, tohtori!

Ja Carlo lähti tietä myöten kaupunkiin.

Karabas Barabas tuli hänen jälessään pää
hartioiden Välissä.

-- Nuket ovat minun, anna pois!..

-- Älä millään muotoa anna! -- huusi Buratino
kurkistaen povelta.

Niin he kulkivat ja kulkivat. Sivuuttivat
»Kolmen rantatörön« ravintolan, jonka ovella
kaljupäinen isäntä kumarteli viittoen molemmin
käsin sihiseviin paistinpannuihin. Oven
läheisyydessä tepasteli edestakaisin kukko
pyrstö runneltuna. Se tepasteli edestakaisin ja
kertoi kuohuksissaan Buratinon huligaanimaisesta
teosta. Kanat kotkottivat myötätuntoisesti:

-- Kaa, kaa, kamalaa! Kot-kot, kukkomme!..

Carlo nousi kummulle, josta näkyi meri. Tuulonen
puhalteli paikoittain sen pinnalle himmeitä
juovia. Rannalla, paahtavan auringon alla oli
vanha pieni hiekanvärinen kaupunki ja
nukketeatterin palttinainen katto.

Karabas Barabas seisoi kolmen askeleen päässä
Carlon takana ja murisi:

-- Annan sinulle nukeista sata kultarahaa, myy
ne.

Buratino, Malvina ja Piero pidättivät henkeään
odottaen mitä Carlo sanoo.

Hän vastasi:

-- En! Jos sinä olisit lempeä, hyvä teatterin
johtaja, antaisin kuin antaisinkin sinulle pikku
ihmiset. Mutta sinä olet pahempi kuin mikään
krokotiili. En anna enkä myy, mene matkoihisi.

Carlo laskeutui kummulta ja, kiinnittämättä enää
huomiota Karabas Barabasiin, meni kaupunkiin.

Siellä autiolla aukiolla seisoi hievahtamatta
poliisi. Hänen viiksensä roikkuivat kuumuudesta
ja ikävästä, silmäluomet olivat painuneet
kiinni, kolmikulmaisen hatun ympärillä kuhisi
kärpäsiä.

Äkkiä Karabas Barabas työnsi partansa taskuun,
tarrasi Carloa takaa paidasta ja karjui, että
koko aukio kaikui:

-- Ottakaa varas kiinni, hän varasti minulta
nuket!..

Mutta poliisi, jonka oli kuuma ja ikävä, ei
hievahtanutkaan. Karabas Barabas törmäsi hänen
luokseen vaatien Carlon vangitsemista.

-- Entä kukas sinä olet? -- kysyi poliisi
raukeasti.

-- Minä olen nukketieteiden tohtori, kuuluisan
teatterin johtaja, korkeimpien kunniamerkkien
ritari, Tarabarin kuninkaan läheisin ystävä,
signor Karabas Barabas...

-- Älä huuda minulle, -- vastasi poliisi.

Sillä aikaa, kun Karabas Barabas väitteli
poliisin kanssa, Carlo pappa kulki koputellen
rivakasti kepillään kadun kivilevyjä ja pääsi
talon luo, jossa hän asui. Hän avasi oven
portaiden alla olevaan puolipimeään komeroon,
laski Artemonin olkapäältään sänkyyn. Otti
poveltaan Buratinon, Malvinan ja Pieron ja pani
heidät vierekkäin istumaan pöydälle.

Malvina sanoi heti:

-- Carlo pappa, huolehtikaa ennen kaikkea
sairaasta koirasta. Pojat, vikkelästi
peseytymään...

Yhtäkkiä hän löi epätoivoisena kätensä yhteen:

-- Mutta minun pukuni! Minun uuden-uutukaiset
kenkäni, minun sievät nauhani jäivät rotkon
pohjalle, takiaisiin!..

-- Ei mitään, älä murehdi, -- sanoi Carlo, --
käyn illalla hakemassa nyyttisi.

Hän irroitti hellävaroen siteet Artemonin
käpälistä. Osoittautui, että haavat olivat jo
melkein parantuneet, ja koira ei voinut liikkua
vain siksi, kun sillä oli nälkä.

-- Kun saan lautasellisen kauravelliä ja
ydinluun, -- uikutti Artemon, -- olen valmis
tappelemaan kaikkien kaupungin koirien kanssa.

-- Ai-jai-jai, -- surkutteli Carlo, -- mutta
minulla ei ole murustakaan kotona eikä taskussa
ainoatakaan soldoa...

Malvina nyyhkäisi pahoillaan. Piero hankasi
nyrkillä otsaansa ja mietti jotain.

-- Minä menen kadulle lausumaan runoja,
ohikulkijat antavat minulle kokonaisen kasan
soldoja.

Carlo pappa pudisti päätään:

-- Ja saat olla yötä, poikaseni,
poliisiosastossa irtolaisuudesta syytettynä.

Kaikki paitsi Buratinoa istuivat masentuneina.
Hän vain hymyili veikeästi ja pyöri kuin olisi
istunut ylösalaisin olevan nastan päällä eikä
pöydällä.

-- Pojat ja tytöt, riittää jo nurkuminen! -- Hän
hypähti lattialle ja kaivoi jotain taskustaan.
-- Carlo pappa, ota vasara, irroita seinästä tuo
rikkinäinen palttina.

Ja nenä pystyssä hän osoitti vanhalle
palttinapalalle maalattuun lieteen, kattilaan
liedellä ja savuun.

Carlo hämmästyi:

-- Miksi, poikaseni, haluat ottaa seinältä noin
kauniin taulun? Talviseen aikaan katselen sitä
ja kuvittelen, että siinä on oikea tuli ja
kattilassa oikeata lampaanlihakeittoa
kynsilaukan kera -- ja minun tulee silloin
hiukan lämpöisempi olla.

-- Carlo pappa, annan nuken kunniasanan, että
sinulla tulee olemaan oikea tuli liedessä, oikea
malmipata ja kuumaa keittoa. Ota palttina pois!

Buratino sanoi sen niin varmana, että Carlo
pappa kynsi niskaansa, pyöritti päätään, ähki ja
puhki, -- otti hohtimet ja vasaran ja alkoi
irroittaa palttinaa. Sen takana, kuten me jo
tiedämme, kaikki oli hämähäkinseittien peitossa
ja siellä roikkui kuolleita hämähäkkejä.

Carlo pyyhki huolellisesti pois hämähäkinseitit.
Silloin tuli näkyviin pieni tummunut tammiovi.
Sen neljään nurkkaan oli kaiverrettu nauravia
kasvoja ja keskelle -- pitkänenäinen tanssiva
pikku ihminen.

Kun siitä pyyhittiin pöly, Malvina, Piero, Carlo
pappa, vieläpä nälkäinen Artemonkin huudahtivat
yhteen ääneen:

-- Se on Buratinon muotokuva!

-- Niin minä arvelinkin, -- sanoi Buratino,
vaikkei hän ollut mitään sellaista ajatellut ja
hämmästyi itsekin. -- Kas tässä on pienen oven
avainkin. Carlo pappa, avaa...

-- Tämän pikku oven ja tämän pienen
kulta-avaimen on tehnyt joku taitava mestari jo
kauan sitten. Katsotaanpa, mitä on kätketty
pikku oven taakse, -- puheli Carlo.

Hän työnsi pikku avaimen avaimenreikään ja
väänsi... Alkoi kuulua vienoa, erittäin kaunista
musiikkia, aivankuin pienet urut olisivat
soineet soittorasiassa...

Carlo pappa työnsi ovea. Se alkoi aueta
naristen.

Tällä hetkellä kuului nopeita askelia ikkunan
takaa ja Karabas Barabasin mylvivä ääni:

-- Tarabarin kuninkaan nimessä -- vangitkaa
vanha Carlo veijari!

### Karabas Barabas Ryntää Portaiden Alla Sijaitsevaan Komeroon

Kuten jo tiedämme, Karabas Barabas turhaan
yritti suostutella unista poliisia, että tämä
olisi vanginnut Carlon. Mutta kun Karabas
Barabas ei saanut mitään aikaan, lähti hän
juoksemaan pitkin katua.

[Karabas Barabus lankesi polvilleen päällikön
eteen.](Kuva "Kuva")

Hänen liehuva partansa takertui ohikulkijoiden
nappeihin ja sateenvarjoihin. Karabas Barabas
tyrkki ja louskutti hampaitaan. Pikku pojat
vihelsivät korviavihlovasti hänen peräänsä ja
heittelivät hänen selkäänsä mädänneitä omenia.

Karabas Barabas juoksi kaupunginpäällikön luo.
Tuona kuumana aikana päällikkö istui
uimahoususillaan puistossa suihkulähteen luona
ja joi limonaatia.

Päälliköllä oli kuusi leukaa, hänen nenänsä
hukkui punaisten poskien Väliin. Hänen selkänsä
takana, lehmuksen alla, neljä synkkää poliisia
tuon tuostakin avasi limonaatipulloja.

Karabas Barabas lankesi polvilleen päällikön
eteen, tuhri parrallaan kyyneliä pitkin kasvoja
ja ulisi:

-- Minä olen onneton orpo, minua on loukattu,
minut on ryövätty, piesty...

-- Kuka sinua, orpoa, on loukannut? -- kysyi
päällikkö ähkyen.

-- Pahin vihollinen, vanha posetiivinsoittaja
Carlo. Hän varasti minulta kolme parasta
nukkeani, hän aikoo polttaa minun kuuluisan
teatterini, hän polttaa ja ryövää koko
kaupungin, jos ei häntä nyt heti vangita.

Sanojensa vahvikkeeksi Karabas Barabas veti
taskustaan kourallisen kultarahoja ja pani ne
päällikön kenkään.

Lyhyesti sanoen hän lörpötteli ja valehteli
sellaista, että säikähtänyt päällikkö sanoi
neljälle lehmuksen alla olevalle poliisille:

-- Menkää kunnianarvoisan orvon mukana ja tehkää
lain nimessä kaikki, mitä kuuluu.

Karabas Barabas juoksi neljän poliisin kanssa
Carlon komerolle ja huusi:

-- Tarabarin kuninkaan nimessä -- vangitkaa
varas ja heittiö!

Mutta ovi oli kiinni. Komerosta ei kukaan
vastannut. Karabas Barabas käski:

-- Tarabarin kuninkaan nimessä -- särkekää ovi!

Poliisit painoivat, lahot ovenpuolikkaat
irtaantuivat saranoistaan ja neljä urhokasta
poliisia kimmahti sapeleitaan rämisyttäen
kovalla ryskeellä portaiden alla olevaan
komeroon.

Se tapahtui juuri sillä hetkellä, jolloin Carlo
meni kyyryksissä seinässä olevasta pienestä
salaovesta sisään.

Hän poistui viimeisenä. Pieni ovi -- pam!.. --
paukahti kiinni. Vieno musiikki lakkasi
soimasta. Komerossa portaiden alla ajelehti vain
likaisia siteitä ja repaleinen palttinankappale
maalattuine liesineen...

Karabas Barabas ryntäsi salaovelle, rupesi
hakkaamaan sitä nyrkeillään ja kenkiensä
kannoilla:

-- Kop-kop-kop-kop!

Mutta ovi oli vahva.

Karabas Barabas otti vauhtia ja tyrkkäsi pikku
ovea takamuksellaan.

Pikku ovi ei antanut periksi.

Karabas Barabas polki jalkaa poliiseille:

-- Tarabarin kuninkaan nimessä, -- särkekää
kirottu ovi!..

Poliisit tunnustelivat toisiltaan kuka
pöhöttynyttä nenäänsä, kuka kuhmua päässä.

-- Ei, tämä on perin vaikeata työtä, --
vastasivat he ja lähtivät kaupunginpäällikön luo
sanomaan, että he ovat lain mukaan tehneet
kaiken, mutta vanhaa posetiivinsoittajaa
näköjään auttaa itse paholainen, sillä hän meni
seinän läpi.

Karabas Barabas kiskaisi itseään parrasta,
lyyhistyi lattialle ja alkoi parkua, ulvoa ja
kieriskellä kuin mielipuoli tyhjässä komerossa
portaiden alla.

### Mitä He Löysivät Salaoven Takaa

Sillä aikaa, kun Karabas Barabas kieriskeli kuin
mielipuoli ja repi partaansa, laskeutuivat
toiset jyrkkiä kiviportaita alas maanalaiseen
käytävään: Buratino edellä, hänen jäljessään
Malvina, Piero, Artemon ja -- viimeisenä --
Carlo pappa.

Carlo pappa kantoi kynttilänpätkää. Sen
lepattava pienoinen liekki heitti suuria varjoja
Artemonin pörröisestä päästä tai Pieron
ojennetusta kädestä, mutta ei voinut valaista
pimeyttä, johon portaat veivät.

Malvina nipisteli korviaan, jottei olisi pelosta
purskahtanut itkuun.

Piero, kuten aina sopimattomaan aikaan, mutisi
runoja:

Tanssii varjot seinällä.\
Eikä mitään pelätä;\
olkoon rappu jyrkkä tää,\
olkoon täällä pimeää, --\
jonnekinhan viimein vie\
tämä synkkä kivitie...

Buratino ennätti tovereidensa edelle, hänen
pieni valkoinen hiippalakkinsa häämötti syvältä
alhaalta.

Yhtäkkiä siellä jokin alkoi sihistä, putosi,
vieri, ja kuului Buratinon valittava ääni:

-- Tulkaa luokseni, apuun!

Silmänräpäyksessä Artemon unohti haavansa ja
nälän, kaatoi kumoon Malvinan ja Pieron, ja
syöksyi mustana vihurina portaita alas.

Sen hampaat loksahtivat. Joku olio vingahti
inhottavasti.

Kaikki vaikeni. Vain Malvinan sydän sykki
kuuluvasti, aivankuin se olisi ollut
herätyskellon sisässä.

Äkkiä alhaalta valaisi portaita leveä valonsäde.
Pieni liekki kynttilässä, jota Carlo pappa piti
kädessään, kävi keltaiseksi.

-- Katsokaa, katsokaa pikemmin! -- kutsui
Buratino kovalla äänellä.

Malvina alkoi nopeasti laskeutua portaita alas
-- takaperin -- askelmalta toiselle, hänen
perässään hyppi Piero. Viimeisenä tuli selkä
kyyryssä Carlo pudottaen vähän väliä jalastaan
puukenkänsä.

[Leveä valonsäde valaisi portaita. Pieni liekki
kynttilässä, jota Carlo pappa piti kädessään,
kävi keltaiseksi.](Kuva "Kuva")

Alhaalla, siellä, missä jyrkät portaat
päättyivät, kivisellä porrasaukealla istui
Artemon. Se nuoleskeli itseään. Sen jalkojen
juuressa lojui kuristettu Shushara rotta.

Buratino nosti kaksin käsin pehkaantunutta
huopaa -- sillä oli verhottu kiviseinässä oleva
aukko. Sieltä tulvi vaaleansinistä valoa.

Kun he kapusivat aukkoon, he näkivät
ensimmäiseksi auringon hajaantuvat säteet. Ne
lankesivat kattoholvista pyöreän ikkunan läpi.

Leveät säteet niissä tanssivine pölyhiukkasineen
valaisivat kellertävästä marmorista tehdyn
pyöreän huoneen. Sen keskellä seisoi lumoavan
kaunis nukketeatteri. Nukketeatterin esiripussa
välkkyi kultainen mutkikas viiva kuin salama.

Esiripun sivuilla kohosi kaksi nelikulmaista
tornia, ne oli sillä tavoin maalatut kuin ne
olisivat olleet muuratut pienistä tiilikivistä.
Vihreästä pellistä tehdyt korkeat katot
loistivat kirkkaasti.

Vasemmanpuoleisessa tornissa oli kello, jonka
viisarit olivat pronssista. Kellotauluun oli
kunkin numeron kohdalle maalattu pojan ja tytön
nauravat kasvot

Oikeanpuoleisessa tornissa oli pieni pyöreä
ikkuna. Se oli tehty erivärisistä laseista.

Tämän ikkunan yläpuolella, vihreällä
peltikatolla istui Puhuva Sirkka. Kun kaikki
pysähtyivät suu auki ihanan teatterin eteen,
Sirkka puhkesi puhumaan verkkaan ja selvästi:

-- Minä varoitin sinua, Buratino, että sinua
odottavat hirveät vaarat ja kamalat seikkailut.
Hyvä on, että kaikki päättyi onnellisesti, mutta
olisi voinut päättyä onnettomastikin... Niinpä
niin...

Sirkan ääni oli vanha ja hieman pahoittunut sen
vuoksi, että Puhuva Sirkka oli aikoinaan
kuitenkin saanut vasaralla päähänsä, ja
huolimatta iästään -- se oli sadan vuoden vanha
-- ja luontaisesta hyväsydämisyydestään se ei
saattanut unohtaa ansaitsematonta loukkausta.
Siksi se ei lisännyt enää mitään muuta, --
liikautti viiksiään, aivankuin olisi pudistanut
niiltä pölyn, ja ryömi hitaasti johonkin
syrjäiseen rakoon -- kauemmas touhusta.

Silloin Carlo pappa virkkoi:

-- Ja minä kun luulin, että me löydämme täältä
ainakin kasan kultaa ja hopeaa, mutta
löysimmekin kaiken kaikkiaan vanhan leikkikalun.

Hän meni pikku torniin tehdyn kellon luo,
naputti kynnellään kellotaulua, ja kun kellon
Vieressä pienessä kuparinaulassa riippui pikku
avain, otti Carlo sen ja veti kellon...

Alkoi kuulua kovaa tikitystä. Viisarit
siirtyivät. Iso viisari siirtyi kahdentoista
päälle, pieni kuuden. Tornin sisällä rupesi
humisemaan ja pihisemään. Kello löi heleästi
kuusi...

Heti aukesi oikeanpuoleisen tornin erivärisistä
laseista tehty pikku ikkuna, sieltä hypähti ulos
kirjava lintu ja siipiään räpytellen se lauloi
kuusi kertaa:

-- Meille -- meille, meille -- meille, meille --
meille...

Lintu katosi, ikkuna paukahti kiinni, alkoi
kuulua posetiivin soittoa. Ja esirippu kohosi...

Ei kukaan, ei edes Carlo pappa ollut milloinkaan
nähnyt näin kaunista lavastusta.

Näyttämöllä oli puisto. Pienissä kulta- ja
hopealehtisissä puissa lauloi kynnen suuruisia
vieterikottaraisia. Eräässä puussa riippui
omenoita, niistä ei yksikään ollut tattarinjyvää
suurempi. Puiden alla kuljeskeli riikinkukkoja,
varpaisilleen kohottautuen ne nokkivat omenia.
Kedolla hyppi ja puski toisiaan kaksi
vuohenkaritsaa, ja ilmassa leijaili perhosia,
niin pieniä, että töin tuskin silmä ne eroitti.

Niin kului minuutti. Kottaraiset vaikenivat,
riikinkukot ja vuohenkaritsat perääntyivät
sivukulissien taa. Puut vajosivat salaluukkuihin
lavan alle.

Taemmalla lavalla alkoivat hajaantua
harsokankaiset pilvet. Punainen aurinko ilmestyi
hiekka-aavikon ylle. Sivukulissien takaa
oikealta ja vasemmalta työntyi käärmeennäköisiä
liaanien oksia, -- yhdellä niistä todellakin
riippui boakäärme. Toisella kiikkui apinaperhe.
Ne pitelivät oksasta kiinni hännällään.

Se oli Afrikka.

Punaisen auringon alla aavikon hiekkaa myöten
kulki petoeläimiä.

Kolmella loikkauksella kiiti ohi suuriharjainen
leijona -- vaikka se ei ollut kissanpoikasta
suurempi, niin se oli kuitenkin peloittava.

Vaappuen lönkytti takajaloillaan samettinen
karhu sateenvarjo mukanaan.

Ryömi iljettävä krokotiili, -- sen pienet ilkeät
silmät olivat tekeytyvinään hyvänsuoviksi. Mutta
Artemon ei kuitenkaan uskonut siihen ja murisi
sille.

Siinä ravasi sarvikuono, -- sen terävään sarveen
oli pistetty kumipallo turvallisuuden vuoksi.

Ohi juoksi sirahvi, se oli juovikkaan
sarvipäisen kamelin näköinen, joka oli
kurottanut kaulansa sen minkä voi.

Sitten asteli norsu, lasten ystävä, -- viisas,
hyväntahtoinen -- heilutellen kärsäänsä, jossa
se piteli soijakaramellia.

Viimeisenä ravasi sivuittain hirveän likainen
Villi koira -- shakaali. Artemon hyökkäsi sen
kimppuun haukkuen. Suurella vaivalla sai Carlo
pappa kiskottua sen hännästä pois näyttämön
luota.

Eläimet olivat menneet ohi. Yhtäkkiä aurinko
sammui. Pimeydessä laskeutui ylhäältä joitakin
esineitä, joitakin esineitä siirtyi sivuilta.
Kuului sellainen ääni, kuin olisi vedetty
viulunjousella kieliä myöten.

Syttyivät himmeät katulyhdyt. Lavalla oli
kaupungin aukio. Talojen ovet avautuivat, niistä
juoksi ulos pikku ihmisiä, he nousivat
leikkiraitiovaunuun. Konduktööri soitti,
vaununohjaaja pyöritti kampea, pikku poika
kapusi ketterästi puskurin päälle, miliisi
vislasi, -- raitiovaunu ajoi isojen talojen
välissä olevalle sivukadulle.

Ohi ajoi polkupyöräilijä, -- pyörät eivät olleet
hilloasettia suuremmat.

Juoksi lehtipoika, -- seinäkalenterin lehti
neljään osaan taivutettuna -- sen suuruiset
olivat hänen sanomalehtensä.

Jäätelönmyyjä työnsi aukion poikki pikku
jäätelökärrynsä. Talojen pikku parvekkeille
juoksi pikku tyttöjä, he huiskuttivat
jäätelönmyyjälle, mutta tämä levitti käsiään ja
sanoi:

-- Kaikki on syöty, tulkaa toisella kertaa.

Tässä esirippu laskeutui, ja taas siinä välkkyi
salamana kultainen mutkikas viiva.

Carlo pappa, Malvina ja Piero olivat vielä
ihastuksensa vallassa. Kädet taskussa ja nenä
pystyssä Buratino sanoi kerskaillen:

-- Mitä -- näittekö? Enpä turhaan lionnut
Tortila tädin luona suossa... Me esitämme tässä
teatterissa huvinäytelmän -- tiedättekö
millaisen? -- »Pieni kulta-avain, eli Buratinon
ja hänen ystäviensä ihmeelliset seikkailut.«
Karabas Barabas halkeaa harmista.

Piero hankasi nyrkeillään ryppyistä otsaansa:

-- Minä kirjoitan sen huvinäytelmän kauniiseen
runomittaan.

-- Minä rupean myymään jäätelöä ja lippuja, --
ilmoitti Malvina -- Jos te arvelette minulla
olevan taipumuksia, yritän näytellä sievien
tyttöjen osia...

-- Odottakaapas, lapset, entä milloin
opiskellaan? -- kysyi Carlo pappa.

Kaikki vastasivat yhteen ääneen:

-- Opiskelemaan rupeamme aamulla... Ja illalla
näyttelemään teatterissa...

-- No, sitähän minäkin, lapsoset, -- sanoi Carlo
pappa, -- ja minäpä rupean soittamaan posetiivia
kunnianarvoisan yleisön ilahduttamiseksi,
lapsoset, ja jos rupeamme matkustelemaan pitkin
Italiaa kaupungista toiseen, ohjaan hevosta ja
keitän lampaanlihakeittoa kynsilaukan kera...

Artemon kuunteli korva hörössä, pyöritti
päätään, katseli kiiluvin silmin ystäviään ja
kysyi: entä mitä minä teen?

Buratino sanoi:

-- Artemon saa hoitaa näyttämöesineitä ja
teatteripuvustoa, sille annamme varaston
avaimet. Näytelmän aikana se voi kulissien
takana esittää leijonan karjumista, sarvikuonon
tömistystä, krokotiilin hampaiden kirskettä,
tuulen ulvomista pyörittämällä nopeasti
häntäänsä -- ja muita tarpeellisia ääniä.

-- Mutta entä sinä, entä sinä, Buratino? --
kysyivät kaikki. -- Kenenä sinä haluat olla
teatterissa?

-- Höpsöt, minä tulen näyttelemään
huvinäytelmässä omaa itseäni ja minusta tulee
maailmankuulu!

### Uusi Nukketeatteri Antaa Ensimmäisen Esityksen

Karabas Barabas istui lieden ääressä ja hänellä
oli mitä kurjin mieliala. Märät puut vain
kytivät. Ulkona satoi. Nukketeatterin reikäinen
katto vuoti. Nukkien kädet ja jalat kostuivat,
harjoituksissa ei kukaan tahtonut tehdä työtä,
ei edes seitsensuikaisen piiskan uhalla. Nuket
eivät olleet syöneet mitään kolmeen päivään, ne
riippuivat nauloissa varastossa ja siinä
riippuessaan kuiskuttelivat keskenään pahaa
ennustavasti.

Aamusta alkaen ei oltu myyty ainoatakaan lippua
teatteriin. Ja kukapa tulisikaan katsomaan
Karabas Barabasin ikäviä näytelmiä ja nälkäisiä,
ryysyisiä näyttelijöitä!

Kaupungin tornissa kello löi kuusi. Karabas
Barabas laahusti synkkänä katsomoon, -- se oli
tyhjä.

-- Hitto vieköön kaikki kunnianarvoisat
katsojat, -- murisi hän ja meni kadulle.
Tultuaan ulos hän katsahti ympärilleen, räpytti
silmiään ja aukasi suunsa niin suureksi, että
varis olisi vallan helposti voinut lentää sinne.

Vastapäätä hänen teatteriaan suuren uuden
palttinaisen teltan edessä seisoi väkijoukko
välittämättä mereltä puhaltavasta kosteasta
tuulesta.

Teltan sisäänkäytävän päällä korokkeella seisoi
pitkänenäinen pikku ihminen hiippalakki päässä,
hän toitotti käheä-äänisellä torvella ja huusi
jotain.

Yleisö nauroi, taputti käsiään ja monet menivät
telttaan.

Karabas Barabasin luo tuli Duremar; hänestä
lemusi liejulta kovemmin kuin milloinkaan ennen.

-- Oh-hoh-hoo, -- sanoi hän rypistäen kasvonsa
happamiin ryppyihin, -- huonosti ovat asiat
lääkeiilimatojen suhteen. Aion tässä mennä
heidän luokseen, -- Duremar viittasi uuteen
telttaan, -- aion pyytää heitä ottamaan minut
kynttilöitä sytyttämään tahi lattiaa
lakaisemaan.

-- Kenen tuo kirottu teatteri on? Mistä se on
tullut? -- karjui Karabas Barabas.

-- Nuket itse avasivat »Salama« -nimisen
nukketeatterin, he itse kirjoittavat
runonäytelmät, ja itse näyttelevät.

Karabas Barabas kiristi hampaitaan, kiskasi
itseään parrasta ja lähti astelemaan uutta
palttinaista telttaa kohden.

Sisäänkäytävän päällä Buratino huudahteli:

-- Puisten pikku ihmisten elämästä kertovan
huvittavan, ihastuttavan huvinäytelmän
ensimmäinen esitys. Kertomus tositapahtumasta,
miten me voitimme kaikki vihollisemme
älykkyyden, rohkeuden ja maltillisuuden
avulla...

Nukketeatterin sisäänkäytävän luona lasisessa
pikku kojussa istui Malvina kaunis nauharuusuke
sinisissä hiuksissaan. Hän ei tahtonut ehtiä
jakaa lippuja kaikille, jotka halusivat katsoa
iloista huvinäytelmää nukkien elämästä.

Carlo pappa pyöritti posetiivia uusi
samettinuttu yllään ja iski hilpeästi silmää
kunnianarvoisalle yleisölle.

Artemon laahasi hännästä teltasta Alisa kettua,
joka oli livahtanut sisään ilman lippua.

Basilio kissa, myös liputon, ehti paeta ja istui
puussa sateessa katsellen alas vihaisin silmin.

Buratino puhalsi käheä-ääniseen torveen posket
pquHaan:

-- Esitys alkaa.

Ja hän juoksi portaita alas näytelläkseen
huvinäytelmän ensimmäisen näytöksen, jossa
kuvattiin,

miten köyhä Carlo pappa vuolee halosta puisen
pikku ihmisen aavistamatta, että tämä tuottaa
hänelle onnea.

Viimeise [] teatteriin Tortila kilpikonna pitäen
suussa [] menttipaperista tehtyä kultakulmaista
kun []

Esit [] palasi Karabas Barabas tyhjään []
seitsensuikaisen piiskan. Avasi var []

[] kelvottomista, saan laiskuud [] hän
raivoissaan. Minä [] nkuttelemaan luokseni
yleisöä!

Hän läimäytti piiskaa. Mutta kukaan ei
vastannut. Varasto oli tyhjä. Nauloissa roikkui
vain narunpätkiä.

Kaikki nuket -- sekä Arlecchino ja
mustanaamioiset tytöt ja noidat teräväkärkisissä
tähdillä koristetuissa lakeissaan että
kyttyräselät, joilla oli kurkkua muistuttava
nenä, sekä neekerit että pikku koirat -- kaikki,
kaikki nuket olivat karanneet Karabas
Barabasilta.

Hirveästi mölisten hän syöksyi [] kadulle. Hän
näki, miten viimeiset hänen [] -jöistään
pakenivat lätäköiden yli uuteen [] missä
musiikki soi iloisesti, tuon tuostakin [] nauru,
kättentaputuksia.

Karabas ehti kaapata vain pumasiinikankaisen
koiran, jolla oli napit silmien asemesta. Mutta
jostain ilmestyi Artemon, se karkasi hänen
kimppuunsa, kaatoi hänet, sieppasi pikku koiran
ja riensi se mukanaan telttaan, missä kulissien
takana oli valmistettu nälkäisille
näyttelijöille kuuma lampaanlihakeitto
kynsilaukan kera.

Niin jäi Karabas Barabas istua kököttämään
lätäkköön sateeseen.

### Sisältö

1)  Alkusanat
2)  Puuseppä Giuseppe sattuu saamaan käsiinsä
    halon, joka puhuu ihmisäänellä
3)  Giuseppe lahjoittaa puhuvan halon
    ystävälleen Carlolle
4)  Carlo tekee puunuken ja antaa sille nimeksi
    Buratino
5)  Puhuva Sirkka antaa Buratinolle viisaan
    neuvon
6)  Buratino on joutua tuhon omaksi
    kevytmielisyytensä vuoksi. Carlo pappa
    liimaa hänelle vaatteet väripaperista ja
    ostaa aapisen
7)  Buratino myy aapisen ja ostaa lipun
    nukketeatteriin
8)  Huvinäytöstä esitettäessä nuket tuntevat
    Buratinon
9)  Signor Karabas Barabas ei poltakaan
    Buratinoa, vaan antaa hänelle viisi
    kultarahaa ja päästää kotiin
10) Kotimatkalla Buratino kohtaa kaksi
    kerjäläistä -- Basilio kissan ja Alisa ketun
11) »Kolmen rantatörön« ravintolassa
12) Buratinon kimppuun hyökkää rosvoja
13) Ryövärit ripustavat Buratinon puuhun
14) Sinitukkainen tyttö palauttaa Buratinon
    eloon
15) Sinitukkainen tyttö haluaa kasvattaa
    Buratinoa
16) Buratino joutuu Hölmöläisten maahan
17) Poliisit ottavat Buratinon kiinni eivätkä
    anna hänen sanoa ainoatakaan sahaa
    puolustuksekseen
18) Buratino tutustuu lammen asukkaisiin, kuulee
    neljän kultarahan katoamisesta ja saa
    Torilla kilpikonnalta pienen kulta-avaimen
19) Buratino pakenee Hölmöläisten maasta ja
    tapaa kohtalotoverin
20) Piero kertoo, miten hän jäniksen selässä
    ratsastaessaan ojoutui Hölmöläisten maahan
21) Buratino ja Piero tulevat Malvinan luo,
    mutta heidän täytyy heti paeta yhdessä
    Malvinan ja villakoira Artemonin kanssa
22) Hirveä taistelu metsänlaidassa
23) Luolassa
24) Buratino päättää ottaa selville keinolla
    millä hyvänsä Karabas Barabasilta pienen
    kulta-avaimen salaisuuden
25) Buratino saa selville pienen kulta-avaimen
    salaisuuden
26) Buratino joutuu ensi kerran epätoivoon,
    mutta kaikki päättyy onnellisesti
27) Buratino palaa lopultakin kotiin Carlo
    papan, Malvinan, Pieron ja Artemonin kanssa
28) Karabas Barabas ryntää portaiden alla
    sijaitsevaan komeroon
29) Mitä he löysivät salaoven takaa
30) Uusi nukketeatteri antaa ensimmäisen
    esityksen

